Oficiālais Vēstnesis L 141 , 28/05/2001 Lpp. 0001 - 0128



Komisijas Regula (EK) Nr. 993/2001 (2001. gada 4. maijs) par grozījumiem Regulā (EEK) Nr. 2454/93, kas nosaka īstenošanas noteikumus Padomes Regulai (EEK) Nr. 2913/92 par Kopienu Muitas kodeksa izveidi (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes 1992. gada 12. oktobra Regulu (EEK) Nr. 2913/92 par Kopienas Muitas kodeksa izveidi [1], kurā jaunākie grozījumi izdarīti ar Eiropas Parlamenta un Padomes Regulu (EK) Nr. 2700/1999 [2], — jo īpaši tās 247. pantu, tā kā: (1) Komisijas Regulā (EEK) Nr. 2454/93 [3], kurā pēdējie grozījumi izdarīti ar Regulu (EK) Nr. 2787/2000 [4], jāiekļauj tiesību normas, kuru nolūks ir attīstīt, pilnveidot un vajadzības gadījumā aktualizēt datorizētajā tranzīta sistēmā pastāvošo tiesisko regulējumu, lai nodrošinātu vienveidīgu un drošu visas datorizētās tranzīta sistēmas darbošanos. (2) Muitas informācijas apmaiņa nosūtīšanas vietas muitas dienestu un tranzīta muitas dienestu starpā, izmantojot informācijas tehnoloģiju un datortīklus, ļaus sekmīgāk kontrolēt tranzītu, tajā pašā laikā atbrīvojot pārvadātājus no tranzīta paziņojuma uzrādīšanas formalitātes katrā tranzīta muitas iestādē. (3) Lai kontrolētu to, kā tiek izmantots vispārējais galvojums un atbrīvojums no galvojuma, jānosaka sagaidāmais nodokļu un citu maksājumu apjoms saistībā ar katru tranzīta darbību gadījumos, kad nav pieejami aprēķiniem vajadzīgie dati. Tomēr jādod arī tiesības muitas dienestam izmantot citādus skaitļus, pamatojoties uz citām tā rīcībā esošām ziņām. (4) Attiecībā uz galvojumiem, kurus kontrolē ar datorizēto tranzīta sistēmu, jābūt iespējai iztikt bez galvojuma dokumentu uzrādīšanas papīra veidā nosūtītājai muitas iestādei. (5) Vienreizējais galvojums datorizētajai kontrolei ar galvojuma taloniem ir vajadzīgs, lai galvinieks sniegtu galvojuma muitas iestādei prasītās ziņas par izdotajiem galvojuma taloniem. (6) Lai muitas dienests un uzņēmēji gūtu maksimālu labumu no datorizētās tranzīta sistēmas, arī uz pilnvaroto sūtījuma saņēmēju vajag attiecināt pienākumu dalīties informācijā ar galamērķa muitas iestādi, izmantojot datu apstrādes tehniku. (7) Datorizētā vide ļaus jūtami saīsināt informācijas ievākšanas procedūras termiņus. (8) Elektroniskajiem tranzīta datiem būs vieglāk piekļūt, ja tranzīta pavaddokumentā preču pārvadājuma norādes numurs (MRN) būs iespiests kā standarta svītru kods, tā padarot visu procedūru ātrāku un efektīvāku. (9) Regulas (EEK) Nr. 2454/93 II daļas III sadaļu par muitas noliktavām, ievešanu pārstrādei, pārstrādi muitas kontrolē, pagaidu ievešanu un izvešanu pārstrādei vajadzētu vienkāršot un racionalizēt. V sadaļas I nodaļa par brīvajām zonām un brīvajām noliktavām būtu jāmaina. (10) Regula (EEK) Nr. 2913/92 (še turpmāk "Kodekss"), kurā izdarīti grozījumi ar Regulu (EK) Nr. 2700/2000, dod pamatu, lai piekļūšanas nosacījumus konkrētām procedūrām padarītu elastīgākus, jo atļauto darbību saraksts ir aizstāts ar saimniecisko nosacījumu pārbaudi gadījumos, kad notiek pārstrāde muitas kontrolē, saimniecisko nosacījumu pārbaudi koncentrējot pirms jutīgu preču ievešanas pārstrādei atļaujas došanas un izvešanā pārstrādei pastiprinot tās nodokļu uzlikšanas metodes piemērošanu, kuras pamatā ir procesa izmaksas. (11) Ievešanas pārstrādei procedūras un eksporta kompensāciju sistēmas savstarpējā saistība lauksaimniecības produktu un preču nozarē prasa sīkāk izstrādātas normas pēc eksporta subsīdiju samazināšanas, par ko ir vienojusies Pasaules tirdzniecības organizācija. (12) Viss normu kopums, kas saistās ar muitas procedūrām ar saimniecisku nozīmi, būtu jāpadara racionālāks, ņemot vērā to, ka katrā no piecām muitas procedūrām ar saimniecisku nozīmi ir spēkā daudzi identiski noteikumi. Lai izvairītos no normu atkārtošanās, noteikumi, kas kopīgi divām vai vairāk procedūrām, būtu jāietver vienā nodaļā. Tas jo īpaši attiecas uz atļaujām, ieskaitot atļaujas no vairākām pārvaldēm, un vienkāršotās atļaujas režīmu, inventāra uzskaiti, ieguves normām, kompensācijas procentiem, procedūras slēgšanas metodēm, pārvešanu un administratīvo sadarbību, kā arī saskaņotu struktūru pieteikumu un atļauju veidlapām. Lai procedūras normas padarītu elastīgākas, jāparedz iespēja konkrētos apstākļos dot atļauju ar atpakaļejošu spēku uz laiku līdz vienam gadam. (13) Kodekss, kurā izdarīti grozījumi ar Regulu (EK) Nr. 2700/2000, arī dod pamatu, lai ļautu dalībvalstīm noteikt brīvās zonas, kur izpildāmas muitas pārbaudes un formalitātes, un noteikumus par muitas parādu, kas piemērojami saskaņā ar muitas noliktavas procedūras prasībām. Tādēļ brīvās zonas būtu jādala pēc tām piemērojamās uzraudzības veida. (14) Vajadzētu uzlabot visu normu pārskatāmību, ieviešot noteikumos stingrāku struktūru un konkrētību un iespējami izvairoties no muitas un lauksaimniecības normu pārklāšanās. (15) Būtiski vajadzētu samazināt pielikumu skaitu. Daži no tiem būtu jāiekļauj tieši tekstā (69.a, 74., 95.); citus vajadzētu apvienot (67. un 68.; 70., 75.a, 81., 82., 84., 98. un 106.; 71., 72. un 83.; 85., 86., 88., 89. un 107.); beidzot, daļa no tiem būtu jāsvītro, jo pēc satura tie ir skaidrojumi, ilustrācijas un piemēri. Vajadzētu pievienot divus jaunus pielikumus (70. un 73.). (16) Strauji aug starptautiskā tirdzniecība ar valkātiem apģērbiem saiņos. Lai sekmētu šādu tirdzniecību, vēlams precizēt izcelsmes normu, ko piemēro valkātām drēbēm un citām precēm, kas savāktas un sasaiņotas. Norma, ko pieņēmusi PTO Preču izcelsmes komiteja saskaņā ar bezpreferenču izcelsmes normu starptautisko saskaņošanu (PTO Vienošanās par preču izcelsmi), par pamatu valkātu drēbju un citu priekšmetu izcelsmes noteikšanai paredz pēdējās būtiskās pārveides jēdzienu. (17) Līdz ar to būtu jāizdara attiecīgi grozījumi Regulā (EEK) Nr. 2454/93. (18) Šajā regulā paredzētie pasākumi saskan ar Muitas kodeksa komitejas atzinumu, IR PIEŅĒMUSI ŠO REGULU. 1. pants Regulā (EEK) Nr. 2454/93 izdara šādus grozījumus: 1. 220. panta 1. punktā: a) vārdus "556. panta 1. punkta otrā daļa" b) punktā aizstāj ar "508. panta 1. punkts"; b) aiz vārdiem "rakstveida atļauja attiecīgajai muitas procedūrai" c) un d) punktā pievieno "vai atļaujas pieteikuma kopija gadījumos, uz kuriem attiecas 508. panta 1. punkts."; c) vārdus "751. panta 1. punkts" e) punktā aizstāj ar "508. panta 1. punkts". 2. 229. panta 1. punktā: a) ievada frāzē "696. pants" aizstāj ar "497. panta 3. punkta otrā daļa"; b) pirmo un otro ievilkumu a) punktā aizstāj ar šādiem: - "— uz citām ganībām pārdzenami vai ganāmi lopi vai lopi darbam vai pārvadāšanai, un citas preces, kas atbilst 567. panta b) punkta otrās daļas a) punkta nosacījumiem, - — 571. panta a) punktā minētā tara ar pastāvīgu, neizdzēšamu marķējumu, kas pieder personai, kura reģistrēta ārpus Kopienas muitas teritorijas,"; c) vārdus "671. panta 2. punkta c) apakšpunkts" a) punktā aizstāj ar "569. pants". 3. 232. panta 1. punktu aizstāj ar šādu: "1. Šādi priekšmeti, kas nav deklarēti muitā rakstveidā vai mutvārdos, uzskatāmi par deklarētiem pagaidu ievešanai ar aktu, kas minēts 233. pantā, saskaņā ar 579. pantu: a) priekšmeti personiskai lietošanai un sporta inventārs, ko ieved ceļotāji saskaņā ar 563. pantu; b) transportlīdzekļi, kas minēti 556.–561. pantā; c) jūrnieku iedzīves priekšmeti izmantošanai starptautiskās jūras satiksmes kuģos saskaņā ar 564. panta a) punktu." 4. 251. pantu papildina ar šādu 1.c punktu: "1.c Ja atļauja ar atpakaļejošu spēku tiek dota: - saskaņā ar 294. pantu laišanai brīvā apgrozībā labvēlīgāka tarifa režīmā vai ar pazeminātu vai nulles tarifa likmi, ņemot vērā preču īpašo izlietošanu, vai - saskaņā ar 508. pantu muitas procedūrai, kam ir saimnieciska nozīme." 5. 268. panta 3. punktā un 269. panta 3. punktā vārdus "529.–534. pants" aizstāj ar "524. pants". 6. 270. panta 1. punkta trešajā daļā vārdus "497.–502. pants" aizstāj ar "497., 498. un 499. pants". 7. 272. panta 2. punktā vārdus "529.–534. pants" aizstāj ar "524. pants". 8. 275. panta 1. punktā vārdus "556. panta 1. punkta otrā daļa" aizstāj ar "508. panta 1. punkts." 9. 1. daļas IX sadaļas 3. nodaļā aiz 277. panta iekļauj šādu apakšiedaļu: "4. apakšiedaļa Kopīgi noteikumi 277.a pants Ja vienai un tai pašai personai ir dotas divas vai vairāk atļaujas muitas procedūrai ar saimniecisku nozīmi un viena no tām ir pabeigta pirms otras procedūras uzsākšanas, izmantojot vietējās muitošanas procedūru, papildu deklarācija nav jāpieprasa." 10. 278. panta 3. punkta d) apakšpunktu aizstāj ar šādu: "d) vienkāršotā procedūra neattiecas uz 524. pantā minētajām Kopienas lauksaimniecības precēm, kas nodotas muitas noliktavas procedūrai." 11. 313. panta 2. punkta b) un c) apakšpunktu aizstāj ar šādiem: "b) preces, kas ir pagaidu glabāšanā vai I kontroles tipa brīvajā zonā 799. panta nozīmē, vai brīvajā noliktavā; c) preces, kas ir pakļautas neuzlikšanas procedūrai vai atrodas II kontroles tipa brīvajā zonā 799. panta nozīmē." 12. 313.a panta 1. punktu aizstāj ar šādu: "1. Regulāra kuģu satiksme nozīmē regulāru satiksmi, kurā preces pārvadā kuģos, kas kursē tikai starp ostām, kuras atrodas Kopienas muitas teritorijā, un nenāk no nevienas ostas ārpus šās teritorijas, neiet uz to un nepiestāj tajā un nevienas šās teritorijas ostas I kontroles tipa brīvajā zonā 799. panta nozīmē." 13. 313.b pantā izdara šādus grozījumus: a) 3. punkta d) apakšpunkta pirmo ievilkumu aizstāj ar šādu: "— maršrutos, kuriem pieprasīta atļauja, nepiestās nevienā trešās valsts ostā un I kontroles tipa brīvajā zonā 799. panta nozīmē, nevienā Kopienas muitas teritorijas ostā, un nenotiks nekāda pārkraušana atklātā jūrā, un"; b) 7. punktu aizstāj ar šādu: "7. Ja apstākļi, kas nav tā varā, spiež tādu kuģi, kāds minēts 313.a panta 1. punktā, izdarīt pārkraušanu jūrā vai uz laiku iebraukt kādā trešās valsts ostā vai I kontroles tipa brīvajā zonā 799. panta nozīmē, kuģošanas sabiedrība par to tūlīt paziņo maršrutā nākamo ostu muitas dienestiem." 14. 322. panta 2. punktā vārdus "670. panta nozīmē" svītro. 15. 346. panta 1. punktu papildina ar šādu trešo daļu: "Tomēr, ja galvojuma muitas iestāde un nosūtītāja muitas iestāde apmainās ar ziņām par galvojumu, izmantojot informācijas tehnoloģiju un datortīklus, galvojuma dokumenta oriģināleksemplāru patur nosūtītāja muitas iestāde." 16. 347. pantu papildina ar šādu 3.a punktu: "3. a Ja galvojuma muitas iestāde un nosūtītāja muitas iestāde apmainās ar ziņām par galvojumu, izmantojot informācijas tehnoloģiju un datortīklus, galvinieks muitas dienestu noteiktajā kārtībā sniedz šai iestādei visas prasītās ziņas par viņa izdotajiem vienreizējā galvojuma taloniem." 17. 359. panta 2. punktu aizstāj ar šādu: "2. Pārvadātājs uzrāda tranzīta paziņojumu, kas aizpildīts veidlapā, kura atbilst paraugam 46. pielikumā, katrā muitas tranzīta punktā, kurā to glabā. Tomēr, ja galvojuma muitas iestāde un nosūtītāja muitas iestāde apmainās ar ziņām par tranzīta paziņojumu, izmantojot informācijas tehnoloģiju un datortīklus, tranzīta paziņojumu neuzrāda." 18. 365. pantu papildina ar šādu 1.a punktu: "1. a Ja piemēro 2. iedaļas 7. apakšiedaļas noteikumus, bet nosūtītāja dalībvalsts muitas dienesti nav saņēmuši pienākšanas paziņojumu termiņā, kurā preces jāuzrāda galamērķa muitas iestādē, šie dienesti par to paziņo principālam un pieprasa no viņa pierādījumus, ka procedūra ir pabeigta." 19. 366. panta 1. punktu papildina ar šādu trešo daļu: "Ja piemēro 2. iedaļas 7. apakšiedaļas noteikumus, muitas dienesti arī tūlīt sāk informācijas ievākšanas procedūru ik reizes, kad nav saņēmuši pienākšanas paziņojumu termiņā, kurā preces jāuzrāda galamērķa muitas iestādē, vai kontroles rezultātu paziņojumu sešās dienās pēc pienākšanas paziņojuma saņemšanas." 20. Regulu papildina ar šādu 368.a pantu: "368.a pants Ja galvojuma muitas iestāde un nosūtītāja muitas iestāde atrodas dažādās dalībvalstīs, tad ziņojumi, kurus izmanto informācijas datu apmaiņā, atbilst struktūrai un datiem, ko muitas dienesti noteikuši, saskaņojot cits ar citu." 21. 369. pantu aizstāj ar šādu: "Atbrīvojot preces, nosūtītāja muitas iestāde ziņas par Kopienas tranzīta darbību nosūta deklarētajai galamērķa muitas iestādei, izmantojot "iepriekšēju ziņojumu par pienākšanu", un katrai deklarētajai tranzīta muitas iestādei, izmantojot "iepriekšēju ziņojumu par tranzītu". Šo ziņojumu pamatā ir dati, kas izriet no tranzīta deklarācijas, kurā attiecīgā gadījumā var būt izdarīti grozījumi, un tie ir pienācīgi izpildīti. Šo ziņojumu struktūru un atspoguļojamos datus nosaka muitas dienesti, saskaņojot cits ar citu." 22. Regulu papildina ar šādu 369.a pantu: "369.a pants Tranzīta muitas iestāde reģistrē caurbraukšanu atbilstīgi "iepriekšējam ziņojumam par tranzītu", kas saņemts no nosūtītājas muitas iestādes. Preču apskates izdara, par pamatu izmantojot "iepriekšējo ziņojumu par tranzītu". Par caurbraukšanu ziņo nosūtītājai muitas iestādei, izmantojot "ziņojumu par robežas šķērsošanu". Šā ziņojuma struktūru un atspoguļojamos datus nosaka muitas dienesti, saskaņojot cits ar citu." 23. 379. panta 1. punktu papildina ar šādu otro daļu: "Pirmās daļas piemērošanai aprēķina muitas parāda summu, kas var rasties katrā tranzīta darbībā. Ja nav pieejami vajadzīgie dati, uzskatāms, ka šī summa ir EUR 7000, ja vien citas muitas dienestu rīcībā esošās ziņas neliek noteikt citādu summu." 24. 383. panta 2. punktu papildina ar šādu otro daļu: "Tomēr, ja galvojuma muitas iestāde un nosūtītāja muitas iestāde apmainās ar ziņām par tranzīta paziņojumu, izmantojot informācijas tehnoloģiju un datortīklus, izziņa nosūtītājai muitas iestādei nav jāuzrāda." 25. 408. panta 1. punkta b) apakšpunktu aizstāj ar šādu: "b) nekavējoties nosūta tranzīta deklarācijas 4. un 5. eksemplāru, kas ir kopā ar precēm, uzrādot pienākšanas datumu un ziņas par uzlikto plombu stāvokli, izņemot gadījumus, kad ziņas sūta, izmantojot datu apstrādes tehniku." 26. Regulu papildina ar šādu 408.a pantu: "408.a pants 1. Ja galamērķa muitas iestāde piemēro 2. iedaļas 7. apakšiedaļas noteikumus, pilnvarotas ūtījuma saņēmēja statusu var piešķirt personām, kas ne vien izpildījušas 373. pantanosacījumus, bet arī saziņai ar muitu izmanto datu apstrādes tehniku. 2. Pirms izkraušanas pilnvarotais sūtījuma saņēmējs paziņo galamērķa muitas iestādei par preču pienākšanu. 3. Atļaujā jānorāda, kādā veidā un līdz kuram laikam pilnvarotais sūtījuma saņēmējs saņems "iepriekšēja paziņojuma par pienākšanu" datus no galamērķa muitas iestādes, lai pēc analoģijas piemērotu 371. pantu." 27. 427. panta 2. punktā svītro vārdus "670. panta g) punkta nozīmē". 28. II daļas III sadaļu (496.–787. pants) aizstāj ar šādu: "III SADAĻA MUITAS PROCEDŪRAS AR SAIMNIECISKU NOZĪMI 1. NODAĻA Pamata noteikumi, kas kopīgi vairākām procedūrām 1. iedaļa Jēdzieni 496. pants "procedūra" ir muitas procedūra ar saimniecisku ietekmi; "atļauja" ir muitas atļauja izmantot procedūru; "vienota atļauja" ir atļauja, kuru dod vairākas muitas pārvaldes un kura attiecas uz procedūras uzsākšanu un/vai pabeigšanu, glabāšanu, tai sekojošām apstrādes darbībām vai izlietošanu; "turētājs" ir atļaujas turētājs; "uzraudzības iestāde" ir muitas iestāde, kas atļaujā uzrādīta kā tāda, kurai ir tiesības procedūru uzraudzīt; "ievešanas muitas iestāde" ir muitas iestāde vai iestādes, kas atļaujā uzrādītas kā tādas, kam ir tiesības pieņemt deklarācijas, nododot preces kādai no procedūrām; "noslēguma muitas iestāde" ir muitas iestāde vai iestādes, kas uzrādītas atļaujā kā tādas, kam ir tiesības pieņemt deklarācijas, preces pēc to nodošanas kādā no procedūrām novirzot jaunā atļautā, muitas apstiprinātā apstrādē vai izmantošanā, vai — izvešanas pārstrādei gadījumā — deklarāciju par laišanu brīvā apgrozībā; "trīsstūrveida satiksme" ir satiksme, kurā noslēguma muitas iestāde nav tā pati ievešanas muitas iestāde; "grāmatvedība" ir turētāja komerciālie, nodokļu vai citi grāmatvedības dokumenti vai šāda veida dati par viņu; "uzskaite" ir dati ar visām vajadzīgajām ziņām un tehniskie dati jebkādā informācijas nesējā, kas ļauj muitai uzraudzīt un kontrolēt procedūru, jo īpaši preču plūsmu un statusa maiņu; muitas noliktavas procedūrā uzskaiti sauc par preču uzskaiti; "galvenie kompensācijas produkti" ir kompensācijas produkti, kuru saražošanai dota procedūras izpildes atļauja; "kompensācijas blakusprodukti" ir kompensācijas produkti, kas ir neizbēgams kompensācijas blakusprodukts, nevis atļaujā minētie galvenie kompensācijas produkti; "procedūras slēgšanas termiņš" ir diena, līdz kurai precēm vai produktiem jābūt nodotiem jaunā atļautā, muitas apstiprinātā apstrādē vai izmantošanā, attiecīgi tālab, lai pieprasītu ievedmuitas nodokļa atmaksājumu pēc ievešanas pārstrādei (nodokļu atmaksas sistēma) vai saņemtu pilnīgu vai daļēju atbrīvojumu no ievedmuitas nodokļa, laižot preces brīvā apgrozībā pēc izvešanas pārstrādei. 2. iedaļa Atļaujas pieteikums 497. pants 1. Atļaujas pieteikums iesniedzams rakstveidā pēc 67. pielikumā dotā parauga. 2. Atļaujas atjaunošanai vai mainīšanai muitas dienesti var atļaut iesniegt vienkāršu rakstveida lūgumu. 3. Turpmāk minētajos gadījumos atļaujas pieteikumam var izmantot rakstveida muitas deklarāciju vai datu apstrādes tehniku parastajā kārtībā: a) ievešanai pārstrādei — ja saskaņā ar 539. pantu uzskatāms, ka ir izpildīti saimnieciskie nosacījumi, izņemot pieteikumus saistībā ar līdzvērtīgām precēm; b) pārstrādei muitas kontrolē — ja saskaņā ar 552. panta 1. punkta pirmo daļu uzskatāms, ka ir izpildīti saimnieciskie nosacījumi; c) pagaidu ievešanai, iekļaujot ATA vai CPD karnetes izmantošanu; d) izvešanai pārstrādei — ja apstrāde ir remontēšana, iekļaujot standarta apmaiņas sistēmu bez iepriekšējas ievešanas, un pēc izvešanas pārstrādei šādos gadījumos: i) laišanai brīvā apgrozībā pēc izvešanas pārstrādei, izmantojot standarta apmaiņas sistēmu bez iepriekšējas ievešanas; ii) laišanai brīvā apgrozībā pēc izvešanas pārstrādei, izmantojot standarta apmaiņas sistēmu bez iepriekšējas ievešanas, ja esošā atļauja neaptver šādu sistēmu un muitas dienesti ļauj atļauju mainīt; iii) laišanai brīvā apgrozībā pēc izvešanas pārstrādei, ja apstrāde skar nekomerciālas preces. Atļaujas pieteikumu var iesniegt, izmantojot mutvārdu muitas deklarāciju pagaidu ievešanai saskaņā ar 229. pantu, ja tiek uzrādīts dokuments, kas sastādīts saskaņā ar 499. panta trešo daļu. Atļaujas pieteikumu var iesniegt, izmantojot muitas deklarāciju pagaidu ievešanai, ar jebkuru citu aktu saskaņā ar 232. panta 1. punktu. 4. Pieteikumi vienotai atļaujai, izņemot pagaidu ievešanu, iesniedzami 1. punktā noteiktajā kārtībā. 5. Muitas dienesti drīkst prasīt, lai pieteikumus pagaidu ievešanai ar pilnīgu atbrīvojumu no ievedmuitas nodokļa saskaņā ar 578. pantu iesniegtu 1. punktā noteiktajā kārtībā. 498. pants Atļaujas pieteikums saskaņā ar 497. pantu iesniedzams: a) muitas noliktavas procedūrā — muitas dienestam, kura kompetencē ir vieta, kura atzīstama par muitas noliktavu, vai vieta, kur atrodas pieteikuma iesniedzēja galvenā grāmatvedība; b) ievešanā pārstrādei un pārstrādē muitas kontrolē — muitas dienestam, kura kompetencē ir vieta, kur paredzēts izdarīt apstrādi; c) pagaidu ievešanai — muitas dienestam, kura kompetencē ir vieta, kur preces paredzēts lietot, neierobežojot 580. panta 1. punkta otro daļu; d) izvešanā pārstrādei — muitas dienestam, kura kompetencē ir vieta, kur atrodas pagaidu izvešanai deklarējamās preces. 499. pants Ja muitas dienests uzskata, ka kādas no pieteikumā minētajām ziņām nav pilnīgas, tās var prasīt no pieteikuma iesniedzēja papildu datus. Jo īpaši, gadījumos, kad pieteikumu iesniedz ar muitas deklarāciju, muitas dienests, neierobežojot 220. pantu, prasa, lai pieteikumam pievieno deklarētāja sastādītu dokumentu, kurā ir vismaz šādas ziņas, ja vien netiek uzskatīts, ka šīs ziņas nav vajadzīgas vai ka tās var ierakstīt rakstveida deklarācijas veidlapā: a) iesniedzēja, deklarētāja un uzņēmēja vārds un adrese; b) apstrādes veids vai preču lietošana; c) preču un apstrādes vai pārstrādes produktu tehniskais apraksts un to pazīšanas līdzekļi; d) saimniecisko nosacījumu kodi saskaņā ar 70. pielikumu; e) aplēstā ieguves norma vai tās noteikšanas paņēmiens; f) paredzamais noslēgums; g) paredzamā noslēguma muitas iestāde; h) apstrādes vai lietošanas vieta; i) paredzamās pārvešanas formalitātes; j) ja muitas deklarācija ir mutvārdos — preču vērtība un daudzums. Ja otrajā daļā minēto dokumentu uzrāda pie mutvārdu deklarācijas pagaidu ievešanai, tam jābūt sastādītam divos eksemplāros, no kuriem vienu muitas dienests vizē un nodod deklarētājam. 3. iedaļa Vienota atļauja 500. pants 1. Ja tiek pieprasīta vienota atļauja, vajadzīga iepriekšēja attiecīgo iestāžu piekrišana 2. un 3. punktā izklāstītajā kārtībā. 2. Pagaidu ievešanas gadījumā pieteikums iesniedzams muitas dienestam, kura kompetencē ir pirmās izmantošanas vieta, neierobežojot 580. panta 1. punkta otro daļu. Citos gadījumos tas iesniedzams muitas dienestam, kura kompetencē ir vieta, kur atrodas pieteikuma iesniedzēja galvenā grāmatvedība, tā atvieglinot procedūras revīziju, un kur noris vismaz daļa no glabāšanas, apstrādes vai pagaidu izvešanas, uz ko attiecas atļauja. 3. Šis muitas dienests, kam dota kompetence saskaņā ar 2. punktu, pārsūta pieteikumu un atļaujas projektu pārējiem ieinteresētajiem muitas dienestiem, un tie 15 dienu laikā apliecina saņemšanas datumu. Pārējie iesaistītie muitas dienesti visus iebildumus iesniedz 30 dienās pēc atļaujas projekta saņemšanas. Ja iebildumi ir iesniegti minētajā termiņā, bet nav panākta vienošanās, pieteikums noraidāms, ciktāl pret to iebilsts. 4. Muitas dienests drīkst atļauju izdot, ja par atļaujas projektu 30 dienās nav saņemti iebildumi. Saskaņotās atļaujas kopiju tās nosūta visiem ieinteresētajiem muitas dienestiem. 501. pants 1. Ja divas vai vairākas muitas pārvaldes vispārīgi vienojas par kritērijiem un nosacījumiem vienotas atļaujas piešķiršanai, tās var arī ar vienkāršu paziņojumu vienoties par to, ka tiek mainīta iepriekšējā vienošanās saskaņā ar 500. panta 1. punktu un informācija, kas sniedzama saskaņā ar 500. panta 2. punkta otro daļu. 2. Ar paziņojumu pietiek visos gadījumos, kad: a) vienoto atļauju ar nelieliem grozījumiem pagarina, anulē vai atceļ; b) vienotās atļaujas pieteikums attiecas uz pagaidu ievešanu un nav iesniedzams pēc 67. panta parauga. 3. Paziņojums nav vajadzīgs, ja: a) vienīgais elements, kas iesaista dažādas muitas pārvaldes, ir trīsstūrveida satiksme ievešanas pārstrādei vai izvešanas pārstrādei gadījumā, neizmantojot apkopojošās informācijas lapas; b) tiek izmantota ATA vai CPD karnete; c) pagaidu ievešanas atļauju piešķir, pieņemot mutvārdu deklarāciju vai jebkuru citādu deklarāciju. 4. iedaļa Saimnieciskie nosacījumi 502. pants 1. Izņemot gadījumus, kad saskaņā ar 3., 4. vai 6. nodaļu tiek uzskatīts, ka saimnieciskie nosacījumi ir izpildīti, atļauju nedod, iekams muitas dienesti nav saimnieciskos nosacījumus pārbaudījuši. 2. Ievešanas pārstrādei gadījumos (3. nodaļa) pārbaudei jākonstatē, ka Kopienas avotu izmantošanai trūkst saimnieciska pamata, jo īpaši, ņemot vērā šādus kritērijus, kas sīkāk izklāstīti 70. pielikuma B daļā: a) nav pieejamas Kopienas ražotas preces, kurām būtu tāda pati kvalitāte un tehniskās īpašības kā precēm, kuras paredzēts ievest paredzētajai apstrādei; b) atšķiras Kopienas ražoto preču un to preču cena, ko paredzēts ievest; c) līgumsaistības. 3. Attiecībā uz pārstrādi muitas kontrolē (4. nodaļa) pārbaudei jānoskaidro, vai ārpuskopienas avotu izmantošana ļauj radīt vai uzturēt apstrādi Kopienā. 4. Attiecībā uz izvešanu pārstrādei (6. nodaļa) pārbaudē noskaidro, vai: a) apstrādes veikšana ārpus Kopienas radītu nopietnu neizdevīgumu Kopienas apstrādātājiem; vai b) apstrādes veikšana Kopienā ir saimnieciski neizdevīga vai nav iespējama tehnisku iemeslu vai līgumsaistību dēļ. 503. pants Saimniecisko nosacījumu pārbaude ar Komisijas līdzdalību var notikt: a) ja attiecīgie muitas dienesti vēlas apspriesties pirms vai pēc atļaujas izdošanas; b) ja cita muitas pārvalde iebilst pret izdotu atļauju; c) pēc Komisijas ierosmes. 504. pants 1. Ja uzsākta pārbaude saskaņā ar 503. pantu, lieta nosūtāma Komisijai. Tajā ir jau izdarītās pārbaudes rezultāti. 2. Komisija nosūta saņemšanas apstiprinājumu vai paziņojumu attiecīgajiem muitas dienestiem, ja rīkojas pēc savas ierosmes. Apspriežoties ar tiem, Komisija nosaka, vai saimnieciskie nosacījumi jāpārbauda Komitejā. 3. Ja lieta tiek nodota Komitejai, muitas dienesti informē pieteikuma iesniedzēju vai turētāju par to, ka šāda procedūra ir uzsākta, un, ja pieteikuma apstrāde nav pabeigta, par to, ka ir pārtraukti 506. pantā noteiktie termiņi. 4. Komitejas slēdzienu ņem vērā attiecīgie muitas dienesti un citi muitas dienesti, kuri nodarbojas ar līdzīgām atļaujām vai pieteikumiem. Šo slēdzienu var arī publicēt Eiropas Kopienu Oficiālā Vēstneša C sērijā. 5. iedaļa Lēmums par atļauju 505. pants Muitas dienesti, kuri ir kompetenti pieņemt lēmumu, atļauju dod šādi: a) uz pieteikumu pēc 497. panta 1. punkta — pēc 67. pielikumā dotā parauga; b) uz pieteikumu pēc 497. panta 3. punkta — akceptējot muitas deklarāciju; c) uz pieteikumu par pagarinājumu vai pārgrozījumu — ar jebkuru atbilstīgu lēmumu. 506. pants Pieteikuma iesniedzējs informējams par lēmumu dot atļauju vai par iemesliem, kāpēc pieteikums noraidīts, 30 dienu laikā vai 60 dienu laikā attiecībā uz muitas noliktavas procedūru no pieteikuma iesniegšanas vai no brīža, kad muitas dienesti saņēmuši prasītās svarīgās vai papildu ziņas. Šie termiņi neattiecas uz vienotu atļauju, izņemot gadījumu, kad tā dota saskaņā ar 501. pantu. 507. pants 1. Neierobežojot 508. pantu, atļauja stājas spēkā izdošanas dienā vai vēlākā atļaujā norādītā datumā. Attiecībā uz privātām noliktavām muitas dienesti var izņēmuma kārtā ar paziņojumu dot piekrišanu izmantot procedūras pirms atļaujas faktiskās izdošanas. 2. Atļaujās muitas noliktavas procedūrai derīguma termiņu nenosaka. 3. Ievešanai pārstrādei, pārstrādei muitas kontrolē un izvešanai pārstrādei atļaujas derīguma termiņš nedrīkst pārsniegt trīs gadus no atļaujas derīguma sākuma, izņemot gadījumus, kad ir dibināti iemesli. 4. Atkāpjoties no 3. punkta, attiecībā uz precēm ievešanā pārstrādei, uz kurām attiecas 73. pielikuma A daļa, derīguma termiņš nepārsniedz sešus mēnešus. Attiecībā uz pienu un piena produktiem, kas minēti Padomes Regulas (EK) Nr. 1255/1999 [5] 1. pantā, derīguma termiņš nepārsniedz trīs mēnešus. 508. pants 1. Muitas dienesti drīkst izdot atļauju ar atpakaļejošu spēku, izņemot muitas noliktavas procedūrai. Neierobežojot 2. un 3. punktu, atļauja ar atpakaļejošu spēku stājas spēkā ne agrāk kā pieteikuma iesniegšanas dienā. 2. Ja pieteikumā lūgts pagarināt atļauju tāda paša veida darbībai un precēm, atļauju var piešķirt ar atpakaļejošu spēku no sākotnējās atļaujas termiņa beigu datuma. 3. Izņēmuma gadījumos atļaujas atpakaļejošo spēku var pagarināt vēl vairāk, bet ne vairāk kā par vienu gadu pirms pieteikuma iesniegšanas, ja pastāv pierādīta saimnieciska vajadzība un: a) pieteikums nav saistīts ar krāpšanas mēģinājumu vai klaju nevērību; b) netiek pārsniegts derīguma termiņš, kas būtu atvēlēts saskaņā ar 507. pantu; c) pieteikuma iesniedzēja grāmatvedības dokumenti apstiprina, ka visas procedūras prasības ir uzskatāmas par izpildītām un attiecīgos gadījumos preces var identificēt saistībā ar attiecīgo termiņu, un grāmatvedības dokumenti ļauj procedūru kontrolēt; un d) ir iespējams izpildīt visas formalitātes, kas vajadzīgas, lai normalizētu preču statusu, to skaitā, vajadzības gadījumā, deklarācijas atzīšanu par nederīgu. 6. iedaļa Pārējie noteikumi par procedūras norisi 1. apakšiedaļa Vispārīgi noteikumi 509. pants 1. Kopienas tiesību aktos paredzētie tirdzniecības politikas pasākumi, uzsākot ārpuskopienas preču procedūras, ir piemērojami tikai tiktāl, cik tie skar preču ievešanu Kopienas muitas teritorijā. 2. Ja kompensācijas produkti, kas nav 75. pielikumā minētie, ir iegūti ievešanas pārstrādei procedūrā un tiek laisti brīvā apgrozībā, tiem piemērojami tie paši tirdzniecības politikas pasākumi, kurus piemēro ievedpreču laišanai brīvā apgrozībā. 3. Ja pārstrādes produkti, kas iegūti pārstrādē muitas kontrolē, tiek laisti brīvā apgrozībā, tiem piemērojamos tirdzniecības politikas pasākumus piemēro tikai tad, ja šādiem pasākumiem ir pakļautas ievedpreces. 4. Ja Kopienas tiesību aktos ir paredzēti tirdzniecības politikas pasākumi attiecībā uz laišanu brīvā apgrozībā, šie pasākumi neattiecas uz tādiem kompensācijas produktiem, ko laiž brīvā apgrozībā pēc izvešanas pārstrādei: - kuriem ir palikusi Kopienas izcelsme Kodeksa 23. un 24. panta nozīmē; - kuri saistīti ar remontēšanu, iekļaujot standarta apmaiņas sistēmu; - kuriem izdara secīgas apstrādes darbības saskaņā ar Kodeksa 123. pantu. 510. pants Neierobežojot Kodeksa 161. panta 5. punktu, uzraudzības iestāde var atļaut muitas deklarāciju uzrādīt tādā muitas iestādē, kura nav norādīta atļaujā. Uzraudzības iestāde nosaka, kā tā informējama. 2. apakšiedaļa Pārvešana 511. pants Atļaujā nosaka, vai un ar kādiem nosacījumiem var notikt neuzlikšanas procedūrai nodoto preču vai produktu pārvietošana no vienas vietas uz otru vai uz cita turētāja telpām, neslēdzot procedūru (pārvešana), ar noteikumu, ka visos gadījumos, izņemot pagaidu ievešanu, tiek vesta uzskaite. Pārvešana nav iespējama, ja preču nosūtīšanas vai pienākšanas vieta ir B tipa noliktava. 512. pants 1. Pārvešana starp dažādām vienā atļaujā norādītām vietām var notikt bez kādām muitas formalitātēm. 2. Pārvešana no sākuma muitas iestādes uz turētāja vai uzņēmēja telpām vai lietošanas vietu var notikt tikai ar deklarāciju procedūras uzsākšanai. 3. Pārvešana uz izvešanas muitas iestādi ar nolūku izvest atpakaļ var notikt saskaņā ar procedūru. Šādā gadījumā procedūra netiek slēgta, iekams atpakaļizvešanai deklarētās preces vai produkti nav faktiski pametuši Kopienas muitas teritoriju. 513. pants Pārvešana no viena turētāja pie otra var notikt tikai tad, ja otrs nodod pārvestās preces vai produktus procedūrai ar atļauju izmantot vietējo muitošanas procedūru. Paziņošana muitas dienestiem un 266. pantā minēto preču ņemšana uzskaitē notiek, tām pienākot otrā turētāja telpās. Papildu deklarācija nav jāprasa. Pagaidu ievešanas gadījumā pārvešana no viena turētāja pie otra var notikt arī tad, ja otrs nodod preces procedūrai ar rakstveida muitas deklarāciju parastajā kārtībā. Izpildāmās formalitātes ir izklāstītas 68. pielikumā. Saņemot preces vai produktus, otrajam turētājam ir pienākums tās nodot procedūrai. 514. pants Pārvešanai, kas saistīta ar palielinātu risku, kā noteikts 44.c pielikumā, vajadzīgs nodrošinājums ar tādiem pašiem nosacījumiem, kādi noteikti tranzīta procedūrai. 3. apakšiedaļa Uzskaite 515. pants Muitas dienests liek turētājam, uzņēmējam vai izraudzītajam noliktavas saimniekam vest uzskaiti, izņemot pagaidu ievešanu un gadījumus, kad tas netiek uzskatīts par nepieciešamu. Muitas dienests var par uzskaites datiem atzīt pastāvošos grāmatvedības dokumentus, kuros ir vajadzīgie dati. Uzraudzības iestāde var prasīt, lai tiktu sastādīts visu vai dažu procedūrai nodoto preču inventāra saraksts. 516. pants 515. pantā minētajos uzskaites datos un, vajadzības gadījumā, datos par pagaidu ievešanu saskaņā ar 581. panta 2. punktu ir šādas ziņas: a) informācija, kas ir minimālā saraksta ailēs, ko nosaka 37. pielikums deklarācijai par nodošanu procedūrai; b) dati no deklarācijām, ar kurām preces tiek nodotas muitas apstiprinātai apstrādei vai izmantošanai, slēdzot procedūru; c) citu muitas dokumentu un jebkuru citu ar uzsākšanu vai slēgšanu saistīto dokumentu datumi un uzskaites dati; d) apstrādes raksturs, apstrādes vai pagaidu lietošanas veids; e) ieguves norma vai attiecīgā gadījumā tās izskaitļošanas metode; f) ziņas, kas vajadzīgas preču uzraudzībai, to skaitā ziņas par atrašanās vietu un par jebkādu pārvešanu; g) tirdzniecības vai tehniskais apraksts, kas nepieciešams preču pazīšanai; h) dati, kas ļauj uzraudzīt pārvietošanu ievešanas pārstrādei procedūrā, darbojoties ar līdzvērtīgām precēm. Muitas dienesti var nepieprasīt visas šīs ziņas, ja tas negatīvi neietekmē glabājamo, pārstrādājamo vai lietojamo preču procedūras vadību un uzraudzību. 4. apakšiedaļa Ieguves norma un tās noteikšana 517. pants 1. Ja tas attiecas uz procedūru saskaņā ar 3., 4. un 6. nodaļu, atļaujā vai brīdī, kad preces nodod procedūrai, nosaka ieguves normu vai normas noteikšanas metodi, to skaitā caurmēra normu. Šādu normu, cik iespējams, nosaka pēc ražošanas vai tehniskajiem datiem vai, ja tie nav pieejami, pēc datiem par tā paša veida darbībām. 2. Īpašos apstākļos muitas dienesti drīkst ieguves normu noteikt pēc preču nodošanas procedūrai, taču ne vēlāk kā brīdī, kad tās tiek nodotas jaunai muitas apstiprinātai apstrādei vai izmantošanai. 3. Ievešanas pārstrādei standarta ieguves likmes, kas dotas 69. pielikumā, attiecas uz tajā minētajām darbībām. 518. pants 1. Ievedpreču/pagaidu izvešanas preču daļu, kas iestrādāta kompensācijas produktos, aprēķina, lai: - noteiktu iekasējamo ievedmuitas nodokli, - noteiktu atskaitāmo summu gadījumos, kad rodas muitas parāds, vai - piemērotu tirdzniecības politikas pasākumus. Šos aprēķinus izdara pēc kvantitatīvās metodes vai attiecīgā gadījumā pēc vērtības metodes, vai citas metodes, kas dod līdzīgus rezultātus. Aprēķinu vajadzībām kompensācijas produktos iekļaujami pārstrādes produkti vai starpprodukti. 2. Kvantitatīvo metodi izmanto tad, ja: a) apstrādē iegūst tikai viena veida kompensācijas produktus; šādā gadījumā ievedpreču/pagaidu izvešanas preču daudzums, kāds uzskatāms par esošu tajā kompensācijas produktu daudzumā, par kuru rodas muitas parāds, atbilst šo kompensācijas produktu daudzumam procentos no kopējā kompensācijas produktu daudzuma; b) apstrādē tiek iegūti dažādi kompensācijas produkti un katrā no šiem kompensācijas produktiem ir atrodami visi ievedpreču/pagaidu izvešanas preču elementi; šādā gadījumā ievedpreču/pagaidu izvešanas preču daudzums, kāds uzskatāms par esošu dotā kompensācijas produkta daudzumā, par kuru rodas muitas parāds, atbilst: i) attiecībai starp šo konkrēto kompensācijas produktu neatkarīgi no muitas parāda rašanās vai nerašanās un visu kompensācijas produktu kopējo daudzumu; un ii) attiecībai starp to kompensācijas produktu daudzumu, par kuru rodas muitas parāds, un viena veida kompensācijas produktu kopējo daudzumu. Lemjot par to, vai ir izpildīti nosacījumi a) vai b) apakšpunktā aprakstītās metodes piemērošanai, neņem vērā zudumus. Neierobežojot 862. pantu, par zudumiem uzskata ievedpreču/pagaidu izvešanas preču apstrādē iznīcināto un zaudēto daļu, jo īpaši, ja tas notiek izgarojot, izžūstot, izplūstot gāzē vai aiztekot ar notekūdeņiem. Izvešanā pārstrādei par zudumiem uzskatāmi kompensācijas blakusprodukti atkritumu, lūžņu, atlieku, atgriezumu un pārpalikumu veidā. 3. Vērtības metodi izmanto tad, ja kvantitatīvā metode nav piemērota. Ievedpreču/pagaidu izvešanas preču daudzums, kāds uzskatāms par esošu dotā kompensācijas produkta daudzumā, par kuru rodas muitas parāds, atbilst: a) konkrētā kompensācijas produkta vērtībai neatkarīgi no muitas parāda rašanās vai nerašanās procentos no visu kompensācijas produktu kopējās vērtības; un b) to kompensācijas produktu vērtībai, par kuriem rodas muitas parāds, procentos no šāda veida kompensācijas produktu kopējās vērtības. Katra to dažādo kompensācijas produktu vērtība, kurus izmanto vērtības metodes piemērošanai, ir tādu pašu vai līdzīgu produktu pēdējā ražotāja cena Kopienā vai pēdējā pārdošanas cena Kopienā, kuras nav ietekmējušas pircēju un pārdevēju attiecības. 4. Ja vērtību nevar noskaidrot saskaņā ar 3. punktu, tā nosakāma ar citu saprātīgu paņēmienu. 5. apakšiedaļa Kompensācijas procenti 519. pants 1. Ja rodas muitas parāds par kompensācijas produktiem vai ievedprecēm ievešanā pārstrādei vai pagaidu ievešanā, maksā kompensācijas procentus par ievedmuitas nodokļa apjomu aptvertajā laikposmā. 2. Izmanto trīsmēnešu naudas tirgus kursus, ko publicē Monthly Bulletin of the European Central Bank statistikas pielikumā. Piemēro to likmi, kāda bijusi divus mēnešus pirms muitas parāda rašanās dalībvalstī, kurā notikusi pirmā atļaujā paredzētā darbība vai izmantošana, vai tai būtu bijis jānotiek. 3. Procentus piemēro ik mēnesi, sākot no nākamā mēneša pirmās dienas pēc tam, kad procedūrai pirmo reizi nodotas ievedpreces, par kurām radies muitas parāds. Laika posms beidzas tā mēneša pēdējā dienā, kurā radies muitas parāds. Ja ir runa par ievešanu pārstrādei (nodokļu atmaksas sistēmu) un tiek pieprasīta laišana brīvā apgrozībā saskaņā ar Kodeksa 128. panta 4. punktu, laika posms sākas nākamā mēneša pirmajā dienā pēc tam, kad atmaksāts vai atlaists ievedmuitas nodoklis. 4. 1., 2. un 3. punkts nav spēkā šādos gadījumos: a) ja aplūkojamais laika posms ir mazāks par vienu mēnesi; b) ja piemērojamie kompensācijas procenti nepārsniedz EUR 20 par vienu radušos muitas parādu; c) ja muitas parāds rodas, lai būtu iespējams piemērot labvēlības režīmu saskaņā ar Kopienas un trešās valsts līgumu par ievešanu šajā valstī; d) ja laiž brīvā apgrozībā atkritumus un lūžņus, kas radušies iznīcināšanā; e) ja laiž brīvā apgrozībā kompensācijas blakusproduktus, kas minēti 75. pielikumā, un to daudzums ir proporcionāls izvestajiem galveno kompensācijas produktu daudzumiem; f) ja muitas parāds radies no tā, ka iesniegts pieteikums par laišanu brīvā apgrozībā saskaņā ar Kodeksa 128. panta 4. punktu, ja vien ievedmuitas nodoklis par attiecīgajiem produktiem nav faktiski atmaksāts vai atlaists; g) ja turētājs pieprasa laišanu brīvā apgrozībā un iesniedz pierādījumus, ka īpaši apstākļi, kurus nav izraisījusi viņa nevērība vai viltus, padara viņam neiespējamu vai saimnieciski neizdevīgu atkārtotu izvešanu ar nosacījumiem, kurus viņš paredzējis un pienācīgi pamatojis, pieteikdamies uz atļauju; h) ja radies muitas parāds, bet tiktāl, cik iepretim šim parādam ir sagādāts nodrošinājums ar naudas noguldījumu; i) ja muitas parāds radies saskaņā ar Kodeksa 201. panta 1. punkta b) apakšpunktu vai to radījusi tādu preču laišana brīvā apgrozībā, kas nodotas pagaidu ievešanas procedūrai saskaņā ar šās regulas 556.–561., 563., 565., 568. pantu, 573. panta b) punktu un 576. pantu. 5. Ievešanas pārstrādei darbībās, kurās ievedpreču un/vai kompensācijas produktu daudzums ir tāds, ka piemērot 2. un 3. punkta noteikumus nebūtu saimnieciski, muitas dienesti drīkst pēc attiecīgās personas lūguma atļaut kompensācijas procentu aprēķinā izmantot vienkāršotas metodes, kas dod līdzīgu iznākumu. 6. apakšiedaļa Slēgšana 520. pants 1. Ja ievedpreces vai pagaidu izvešanas preces ir ar divām vai vairāk deklarācijām nodotas procedūrai, izmantojot vienu atļauju: - neuzlikšanas procedūras gadījumā preču vai produktu nodošana jaunai muitas apstiprinātai apstrādei vai izmantošanai uzskatāma par noslēgumu tai procedūrai ar konkrētajām ievedprecēm, kurai tās nodotas ar vecāko no deklarācijām, - ievešanas pārstrādei (nodokļu atmaksas sistēmas) vai izvešanas pārstrādei gadījumā kompensācijas produkti uzskatāmi par attiecīgi iegūtiem no ievedprecēm vai pagaidu izvešanas precēm, kuras nodotas ar vecāko no deklarācijām. Pirmās daļas piemērošana nedrīkst radīt nepamatotas ievedmuitas priekšrocības. Turētājs drīkst prasīt procedūras slēgšanu attiecībā uz konkrētajām ievedprecēm vai pagaidu izvešanas precēm. 2. Ja preces, kas pakļautas procedūrai, atrodas kopā ar citām precēm un notiek pilnīga bojāeja vai neatgūstams zaudējums, muitas dienests var pieņemt turētāja iesniegtu liecību, kurā norādīts faktiskais procedūrai nodoto preču daudzums, kas gājis bojā vai zudis. Ja turētājam nav iespējams sniegt šādu liecību, bojā gājušo vai zudušo preču daudzumu nosaka, atsaucoties uz šāda tipa preču daļu, kas bijusi pakļauta procedūrai bojāejas vai zuduma brīdī. 521. pants 1. Ne vēlāk kā līdz slēgšanas termiņa beigām neatkarīgi no tā, vai tiek izmantota apkopošana saskaņā ar Kodeksa 118. panta 2. punkta otro daļu: - ievešanas pārstrādei (neuzlikšanas sistēmas) vai pārstrādē muitas kontrolē gadījumā 30 dienu laikā iesniedzams norēķins uzraudzības iestādei, - ievešanas pārstrādei (nodokļu atmaksas sistēmas) gadījumā sešu mēnešu laikā iesniedzams pieprasījums uzraudzības iestādei atmaksāt vai atlaist ievedmuitas nodokli. Ja īpaši apstākļi to atļauj, muitas dienests var termiņu pēc tā paiešanas pagarināt. 2. Norēķins vai pieprasījums satur šādus datus, ja uzraudzības iestāde nav noteikusi citādi: a) atļaujas standarta dati; b) katra veida ievedpreču daudzums, par ko tiek prasīta slēgšana, atmaksājums vai atlaišana, vai ievedpreces, kas nodotas procedūrai trīsstūrveida satiksmes sistēmā; c) ievedpreču KN kods; d) ievedmuitas nodokļa likme, kas piemērojama ievedprecēm, un, attiecīgos gadījumos, to muitas vērtība; a) dati no deklarācijām, ar kurām ievedpreces nodotas procedūrai; f) kompensācijas produktu vai pārstrādes produktu, vai preču nemainītā veidā daudzums un veids un muitas apstiprinātā apstrāde vai izmantošana, kurai tie bijuši nodoti, iekļaujot datus no atbilstīgajām deklarācijām, citiem muitas dokumentiem vai citiem dokumentiem, kas saistīti ar slēgšanu, un slēgšanas termiņi; g) kompensācijas produktu vai pārstrādes produktu vērtība, ja procedūras slēgšanai tiek izmantota vērtības metode; h) ieguves norma; i) ievedmuitas nodokļa summa, kas jāsamaksā vai jāatmaksā, vai jāatlaiž, un, attiecīgā gadījumā, maksājamie kompensācijas procenti. Ja šī summa saistīta ar 546. panta piemērošanu, to norāda; j) pārstrādē muitas kontrolē — kompensācijas produktu KN kods un elementi, kas vajadzīgi to muitas vērtības noteikšanai. 3. Uzraudzības iestāde var pati sastādīt norēķinu. 7. iedaļa Administratīvā sadarbība 522. pants Muitas dienesti 70. pielikumā noteiktajos gadījumos, termiņos un formā iesniedz Komisijai šādas ziņas: a) attiecībā uz ievešanu pārstrādei un pārstrādi muitas kontrolē: i) izdotās atļaujas; ii) pieteikumi, kas noraidīti, vai atļaujas, kas anulētas vai atņemtas tādēļ, ka nav izpildīti saimnieciskie nosacījumi; b) attiecībā uz izvešanu pārstrādei: i) atļaujas, kas izdotas saskaņā ar Kodeksa 147. panta 2. punktu; ii) pieteikumi, kas noraidīti, vai atļaujas, kas anulētas vai atņemtas tādēļ, ka nav izpildīti saimnieciskie nosacījumi. Šos datus Komisija dara pieejamus muitas pārvaldēm. 523. pants Lai citām muitas iestādēm, kas iesaistītas procedūras piemērošanā, būtu pieejama atbilstīga informācija, pēc attiecīgās personas lūguma vai pēc muitas dienesta ierosmes var izdot šādas informācijas lapas, kas paredzētas 71. pielikumā, ja vien muitas dienesti nevienojas par citādu informācijas apmaiņu: a) muitas noliktavas procedūrai — informācijas lapu INF 8, ar ko paziņo elementus tāda muitas parāda noteikšanai, ko piemēro precēm, pirms notikušas parastās darbības ar precēm; b) ievešanai pārstrādei: i) informācijas lapu INF 1, ar ko nodod ziņas par nodokļu summām, kompensācijas procentiem, drošības un tirdzniecības politikas pasākumiem; ii) informācijas lapu INF 9, ar ko nodod ziņas par kompensācijas produktiem, kuri nododami citai muitas apstiprinātai apstrādei vai izmantošanai trīsstūrveida satiksmē; iii) informācijas lapu INF 5, ar ko nodod ziņas par iepriekšēju izvešanu trīsstūrveida satiksmē, kuras vajadzīgas, lai saņemtu ievedpreču atbrīvojumu no nodokļiem; iv) informācijas lapu INF 7, ar ko nodod ziņas, kuras ļauj atmaksāt vai atlaist nodokļus nodokļu atmaksas sistēmā; c) pagaidu ievešanai — informācijas lapu INF 6, ar ko paziņo elementus muitas parāda vai jau iekasētās nodokļu summas noteikšanai pārvadājamām precēm; d) izvešanai pārstrādei — informācijas lapu INF 2, ar ko nodod ziņas par pagaidu izvešanu trīsstūrveida satiksmē, lai saņemtu apstrādes preču daļēju vai pilnīgu atbrīvojumu no nodokļiem. 2. NODAĻA Muitas noliktavas 1. iedaļa Vispārīgi noteikumi 524. pants Šajā nodaļā attiecībā uz lauksaimniecības produktiem "priekšmaksas preces" nozīmē Kopienas preces, kas paredzētas izvešanai nemainītā veidā un par ko pirms izvešanas jāsamaksā summa, kas vienāda ar eksporta kompensāciju, ja šāds maksājums paredzēts Padomes Regulā (EEK) Nr. 565/80 [6]. 525. pants 1. Ja muitas noliktava ir publiska, ir spēkā šāda klasifikācija: a) A tips, ja atbildīgais ir noliktavas pārzinis; b) B tips, ja atbildīgais ir glabātājs; c) F tips, ja noliktavu apsaimnieko muitas dienests. 2. Ja muitas noliktava ir privāta un atbildīgais ir noliktavas saimnieks, kurš pats ir arī glabātājs, bet kuram nav noteikti jābūt preču īpašniekam, ir spēkā šāda klasifikācija: a) D tips, ja laišana brīvā apgrozībā notiek caur vietējo muitošanu un to var atļaut, par pamatu ņemot preču īpašības, muitas vērtību un daudzumu brīdī, kad tās nodod procedūrai; b) E tips, ja procedūra ir spēkā, bet preces nav jāglabā vietā, kas atzīta par muitas noliktavu; c) C tips, ja nav neviena no a) un b) apakšpunktā aprakstītajām situācijām. 3. Atļaujā E tipa noliktavai var noteikt, ka piemērojama D tipam noteiktā procedūra. 2. iedaļa Papildu nosacījumi atļaujas došanai 526. pants 1. Piešķirot atļauju, muitas dienests nosaka telpas vai citu teritoriju, kas atzīta par A, B, C vai D tipa muitas noliktavu. Tas var arī atzīt par šāda tipa noliktavām pagaidu glabātavas vai apsaimniekot tās kā F tipa noliktavas. 2. Viena un tā pati vieta nav vienlaikus atzīstama par vairāk nekā vienu muitas noliktavu. 3. Ja preces ir bīstamas vai var sabojāt citas preces, vai prasa īpašu glabāšanu citu iemeslu dēļ, atļaujā var noteikt, ka tās glabājamas vienīgi telpās, kas īpaši aprīkotas, lai tās uzņemtu. 4. A, C, D un E tipa noliktavas var atzīt par provianta noliktavām Padomes Regulas (EK) Nr. 800/99 [7] 40. panta nozīmē. 5. Vienotas atļaujas var dot tikai privātām muitas noliktavām. 527. pants 1. Atļauja dodama vienīgi tad, ja precēm paredzamās parastās darbības ar precēm, ievešana pārstrādei vai pārstrāde muitas kontrolē nav pārsvarā pār preču glabāšanu. 2. Atļauju nedod, ja muitas noliktavas telpas vai glabātavas izmanto mazumtirdzniecībai. Atļauju var dot, ja preces ar atbrīvojumu no ievedmuitas nodokļa tirgo mazumā: a) ceļotājiem, kuri dodas uz trešām valstīm; b) saskaņā ar diplomātisko vai konsulāro procedūru; c) starptautisko organizāciju locekļiem vai NATO bruņotajiem spēkiem. 3. Kodeksa 86. panta otrā ievilkuma vajadzībām, izskatot muitas noliktavas procedūras administratīvo izmaksu samērīgumu ar saimnieciskajām vajadzībām, muitas dienesti cita starpā ņem vērā noliktavas tipu un tajā piemērojamo procedūru. 3. iedaļa Inventāra uzskaite 528. pants 1. A, C, D un E tipa noliktavās atbildīgais par inventāra uzskaiti ir noliktavas saimnieks/pārzinis. 2. F tipa noliktavās inventāra uzskaites vietā apsaimniekojošā muitas iestāde veic muitas uzskaiti. 3. B tipa noliktavās inventāra uzskaites vietā uzraudzības iestāde pārzina deklarācijas par nodošanu procedūrai. 529. pants 1. Inventāra uzskaitei vienmēr jāatspoguļo tābrīža preču inventārs, kas joprojām pakļauts muitas noliktavas procedūrai. Muitas dienesta noteiktā laikā noliktavas saimnieks/pārzinis iesniedz uzraudzības iestādei šā inventāra sarakstu. 2. Ja piemēro Kodeksa 112. panta 2. punktu, inventāra uzskaites dokumenti atspoguļo preču muitas vērtību pirms parasto darbību ar precēm izpildes. 3. Inventāra uzskaites dokumentos ir ziņas par preču pagaidu aizvešanu un par precēm kopīgā glabāšanā saskaņā ar 534. panta 2. punktu. 530. pants 1. Ja preces nodod E tipa muitas noliktavas procedūrai, tās ņem uzskaitē, kad tās pienāk turētāja glabātavā. 2. Ja muitas noliktava darbojas arī kā pagaidu glabātava, preces ņem uzskaitē tad, kad tiek pieņemta deklarācija par nodošanu procedūrai. 3. Preču ņemšana uzskaitē sakarā ar procedūras noslēgumu notiek, vēlākais, tad, kad preces atstāj muitas noliktavu vai turētāja glabātavu. 4. iedaļa Pārējie noteikumi par procedūras norisi 531. pants Ārpuskopienas precēm drīkst piemērot parastās darbības ar precēm, kas uzskaitītas 72. pielikumā. 532. pants Preces drīkst uz laiku izņemt, bet ne ilgāk par trim mēnešiem. Ja apstākļi atļauj, šo termiņu var pagarināt. 533. pants Pieteikumi par atļauju piemērot parastās darbības ar precēm vai uz laiku aizvest preces no muitas noliktavas iesniedzami rakstveidā uzraudzības iestādei katrā atsevišķā gadījumā. Tajos jābūt visiem datiem, kas vajadzīgi procedūras piemērošanai. Šāda atļauja var arī ietilpt atļaujā izmantot muitas noliktavas procedūru. Šajā gadījumā paziņo uzraudzības iestādei tās noteiktajā veidā par to, ka ir jāizdara šāda apstrāde vai ka preces ir uz laiku jāaizved. 534. pants 1. Ja Kopienas preces glabājas muitas noliktavas telpās vai glabātavās, ko izmanto precēm, kuras pakļautas muitas noliktavas procedūrai, var noteikt konkrētas metodes šādu preču identifikācijai, jo īpaši nolūkā atšķirt tās no precēm, kas nodotas muitas noliktavas procedūrai. 2. Muitas dienests var atļaut preces glabāt kopā, ja nav iespējams katrā brīdī identificēt katra preču veida statusu muitā. Šādu atļauju nevar attiecināt uz priekšmaksas precēm. Precēm kopīgā glabāšanā jābūt vienam astoņciparu KN kodam, komerciālajai kvalitātei un tehniskajiem parametriem. 3. Deklarējot muitas apstiprinātai apstrādei vai izmantošanai, preces kopīgajā glabāšanā, īpašos apstākļos arī identificējamas preces, kas atbilst nosacījumiem 2. punkta otrajā daļā, var uzskatīt par Kopienas precēm vai ārpuskopienas precēm. Pirmo daļu tomēr nedrīkst piemērot tā, ka konkrēts statuss muitā tiek piešķirts tādam preču daudzumam, kas pārsniedz daudzumu, kurš šādā statusā faktiski glabājas muitas noliktavā vai glabātavā, kad izņem preces, kas deklarētas muitas apstiprinātai apstrādei vai izmantošanai. 535. pants 1. Ja muitas noliktavas telpās vai glabātavā notiek ievešana pārstrādei vai pārstrāde muitas kontrolē, precēm, kas pakļautas šīm procedūrām, pēc analoģijas piemēro 534. pantu. Taču, ja šīs darbības attiecas uz ievešanu pārstrādei bez ekvivalentu preču izmantošanas vai uz pārstrādi muitas kontrolē, uz Kopienas precēm neattiecas 534. panta noteikumi par glabāšanu kopā. 2. Uzskaites dati tiek iegrāmatoti tā, ka muitas dienests jebkurā laikā var kontrolēt, kādā stāvoklī ir visas procedūrai pakļautās preces vai produkti. 3. NODAĻA Ievešana pārstrādei 1. iedaļa Vispārīgs noteikums 536. pants Šajā nodaļā: "Iepriekšēja izvešana" nozīmē sistēmu, kurā kompensācijas produkti, kas saražoti no līdzvērtīgām precēm, jāizved pirms ievedpreču nodošanas procedūrai, izmantojot neuzlikšanas sistēmu; "Apstrāde par samaksu" nozīmē jebkādu turētāja rīcībā tieši vai netieši nodoto ievedpreču apstrādi, kuru pēc preces apraksta izdara principāla vārdā, kas reģistrēts trešā valstī, vispārīgi atlīdzinot tikai apstrādes izmaksas. 2. iedaļa Papildu nosacījumi atļaujas došanai 537. pants Atļauja dodama vienīgi tad, ja pieteikuma iesniedzējam ir nodoms galvenos kompensācijas produktus izvest atpakaļ vai izvest. 538. pants Atļauju var dot arī precēm, kas minētas Kodeksa 114. panta 2. punkta c) apakšpunkta ceturtajā ievilkumā, izņemot: a) degvielai un enerģijas avotiem, kas nav tie, kuri vajadzīgi kompensācijas produktu izmēģināšanai vai labojamo defektu atklāšanai ievedprecēs; b) eļļošanas līdzekļiem (smērvielām), kas nav tie, kuri vajadzīgi kompensācijas produktu izmēģināšanai, regulēšanai vai aizvešanai; c) inventāram un rīkiem. 539. pants Saimnieciskie nosacījumi uzskatāmi par izpildītiem, izņemot gadījumus, kad pieteikums attiecas uz 73. pielikumā minētajām ievedprecēm. Nosacījumi uzskatāmi par izpildītiem arī tad, ja pieteikums skar 73. pielikumā minētās ievedpreces ar noteikumu, ka: a) pieteikums attiecas: i) uz darbībām ar nekomerciālām precēm; ii) uz apstrādes līgumu; iii) uz to kompensācijas produktu ražošanu, kas jau iegūti apstrādē saskaņā ar iepriekš izdotu atļauju, kuras piešķiršanai bijusi vajadzīga saimniecisko nosacījumu izpēte; iv) uz parastajām darbībām ar precēm, kas minētas 531. pantā; v) uz remontēšanu; vi) uz to cieto kviešu apstrādi, kas ietilpst KN pozīcijā 10011000, ražojot pastas izstrādājumus, kas ietilpst KN pozīcijās 19021100 un 190219; vai b) ievedpreču kopvērtība vienam pieteikuma iesniedzējam vienā kalendārajā gadā par katru astoņciparu KN kodu nepārsniedz EUR 150000; vai c) saskaņā ar Padomes Regulas (EK) Nr. 3448/93 [8] 11. pantu ir runa par 73. pielikuma A daļā minētajām ievedprecēm un iesniedzējs uzrāda attiecīgas iestādes izdotu dokumentu, kas ļauj šīs preces nodot procedūrai daudzumos, ko nosaka pēc piegādes bilances. 540. pants Atļaujā norāda līdzekļus un paņēmienus, ar kuriem kompensācijas produkti identificējami ar ievedprecēm, un nosacījumus pareizām darbībām ar līdzvērtīgajām precēm. Viens no šiem paņēmieniem un nosacījumiem var būt uzskaites datu izpēte. 3. iedaļa Noteikumi par procedūras norisi 541. pants 1. Atļaujā nosaka, vai un ar kādiem nosacījumiem apstrādē var izmantot Kodeksa 114. panta 2. punkta e) apakšpunktā minētās līdzvērtīgās preces, kurām ir tāds pats KN kods, tāda pati komerciālā kvalitāte un tādi paši tehniskie parametri kā ievedprecēm. 2. Var pieļaut, ka līdzvērtīgās preces ir augstākā ražošanas stadijā nekā ievedpreces, ja līdzvērtīgo preču apstrādes būtiskākā daļa notiek turētāja uzņēmumā vai uzņēmumā, kur apstrāde notiek viņa vārdā, izņemot ārkārtas gadījumus. 3. Īpašie noteikumi, kas izklāstīti 74. pielikumā, attiecas uz minētajā pielikumā minētajām precēm. 542. pants 1. Atļaujā norāda procedūras slēgšanas termiņu. Ja apstākļi atļauj, termiņu pēc tā paiešanas var pagarināt. 2. Ja slēgšanas termiņš visām precēm, kas nodotas procedūrai uz noteiktu termiņu, paiet konkrētā dienā, atļaujā var paredzēt termiņa automātisku pagarināšanu visām precēm, kuras šajā dienā vēl ir pakļautas procedūrai. Muitas dienests tomēr var likt noteikt šīm precēm jaunu atļautu muitas apstiprinātu apstrādi vai izmantošanu un tās termiņu. 3. Neatkarīgi no tā, vai tiek izmantota apkopošana un vai tiek piemērots 2. punkts, slēgšanas termiņš turpmāk minētajiem kompensācijas produktiem un precēm nemainītā veidā nepārsniedz: a) pienam un piena produktiem, kas minēti Regulas (EK) Nr. 1255/1999 1. pantā — četrus mēnešus; b) KN 1. nodaļā minēto dzīvnieku kaušanai bez nobarošanas — divus mēnešus; c) KN kodam 0104 un 0105 atbilstīgo dzīvnieku nobarošanai (attiecīgos gadījumos iekļaujot kaušanu) — trīs mēnešus; d) citu KN 1. nodaļā minēto dzīvnieku nobarošanai (attiecīgos gadījumos iekļaujot kaušanu) — sešus mēnešus; e) gaļas pārstrādei — sešus mēnešus; f) lai pārstrādātu citus lauksaimniecības produktus, par kuriem ir tiesības saņemt avansā eksporta kompensāciju, kas minēta Regulas (EEK) Nr. 565/80 1. pantā, un kurus pārstrādā produktos vai precēs, kas minēti tās pašas regulas 2. panta b) vai c) punktā — sešus mēnešus. Ja tiek izdarītas secīgas apstrādes darbības vai ja to atļauj izņēmuma apstākļi, pēc lūguma termiņus var pagarināt, bet kopējais termiņš nedrīkst pārsniegt 12 mēnešus. 543. pants 1. Iepriekšējas izvešanas gadījumā atļaujā norāda termiņu, kādā ārpuskopienas preces deklarējamas procedūras vajadzībām, ņemot vērā laiku, kas vajadzīgs sagādei un atvešanai uz Kopienu. 2. 1. punktā minētais termiņš nedrīkst pārsniegt: a) trīs mēnešus attiecībā uz precēm, kuras skar kopīga tirgus organizācija; b) trīs mēnešus attiecībā uz visām pārējām precēm. Ja turētājs iesniedz pamatotu lūgumu, sešu mēnešu termiņu var pagarināt, kopējam termiņam tomēr nepārsniedzot 12 mēnešus. Ja atļauj apstākļi, muitas iestādes var termiņu pēc tā paiešanas pagarināt. 544. pants Procedūras slēgšanas vai ievedmuitas nodokļa atmaksājuma pieprasīšanas vajadzībām par atpakaļizvešanu vai izvešanu uzskatāma: a) kompensācijas produktu piegāde personām, kuras ir tiesīgas uz atbrīvojumu no ievedmuitas nodokļa saskaņā ar 1961. gada 18. aprīļa Vīnes Konvenciju par diplomātiskajām attiecībām vai 1963. gada 24. aprīļa Vīnes Konvenciju par konsulārajām attiecībām, vai citām konsulārām konvencijām, vai 1969. gada 16. decembra Ņujorkas Konvenciju par īpašām misijām; b) kompensācijas produktu piegāde dalībvalsts teritorijā izvietotiem citu valstu bruņotajiem spēkiem, ja šī dalībvalsts piešķir īpašu atbrīvojumu no ievedmuitas nodokļa saskaņā ar Regulas (EEK) Nr. 918/83 136. pantu; c) civilās aviācijas lidaparātu piegāde; uzraudzības iestāde tomēr atļauj procedūru slēgt, kad ievedpreces ir pirmo reizi lietotas civilās aviācijas lidaparātu vai to daļu izgatavošanai, remontēšanai, pārveidošanai vai pārbūvei, ar nosacījumu, ka pēc turētāja uzskaites datiem ir iespējams pārbaudīt, vai procedūra tiek piemērota un izpildīta pareizi; d) kosmosa kuģu un ar tiem saistītu iekārtu piegāde; tomēr uzraudzības iestāde atļauj procedūru slēgt, kad ievedpreces ir pirmo reizi lietotas kosmosa kuģu, to nesējraķešu un zemes stacijas iekārtu un to sastāvā ietilpstošo detaļu izgatavošanai, remontēšanai, pārveidošanai vai pārbūvei, ar nosacījumu, ka pēc turētāja uzskaites datiem ir iespējams pārbaudīt, vai procedūra tiek piemērota un izpildīta pareizi; e) kompensācijas blakusproduktu realizācija saskaņā ar attiecīgiem noteikumiem, ja vides aizsardzības nolūkā to iznīcināšana muitas uzraudzībā ir aizliegta; šim nolūkam turētājs pierāda, ka procedūras slēgšana atbilstīgi parastajiem noteikumiem nav iespējama vai nav saimnieciska. 4. iedaļa Noteikumi par neuzlikšanas sistēmas darbību 545. pants 1. Līdzvērtīgu preču izmantošanu apstrādei saskaņā ar Kodeksa 115. pantu neskar formalitātes, kas attiecas uz preču nodošanu procedūrai. 2. Brīdī, kad tiek pieņemta deklarācija par procedūras slēgšanu, līdzvērtīgās preces un no tām izgatavotie kompensācijas produkti kļūst par ārpuskopienas precēm, bet ievedpreces — par Kopienas precēm. Ja ievedpreces laiž tirgū pirms procedūras slēgšanas, to statuss mainās brīdī, kad tās laiž tirgū. Izņēmuma gadījumā, ja paredzams, ka līdzvērtīgo preču tajā brīdī nebūs klāt, muitas dienests pēc turētāja lūguma var atļaut līdzvērtīgās preces piegādāt vēlāk, tā noteiktā pieņemamā termiņā. 3. Iepriekšējas izvešanas gadījumā: - kompensācijas produkti kļūst par ārpuskopienas precēm līdz ar izvešanas deklarācijas akceptēšanu, ja vien ievedpreces tiek nodotas procedūrai, - ievedpreces kļūst par Kopienas precēm tajā brīdī, kad tās nodod procedūrai. 546. pants Atļaujā nosaka, vai kompensācijas produkti vai preces nemainītā veidā ir laižamas brīvā apgrozībā bez muitas deklarācijas, nepārkāpjot aizliegumus un ierobežojumus. Šādā gadījumā uzskatāms, ka tās laistas brīvā apgrozībā, ja tās nav nodotas muitas apstiprinātai apstrādei vai izmantošanai, beidzoties slēgšanas termiņam. Kodeksa 218. panta 1. punkta pirmās daļas vajadzībām tiek uzskatīts, ka deklarācija par laišanu brīvā apgrozībā izsniegta un atlaišana notikusi norēķinu zīmes uzrādīšanas brīdī. Produkti vai preces kļūst par Kopienas precēm, kad tos laiž tirgū. 547. pants Ja notiek kompensācijas produktu laišana brīvā apgrozībā, deklarācijas 15., 16., 34., 41. un 42. aile attiecas uz ievedprecēm. Tā vietā var iesniegt attiecīgas ziņas ar informācijas lapu INF 1 vai citu deklarācijai pievienotu dokumentu. 548. pants 1. Kompensācijas produkti, kuriem piemērojams attiecīgs ievedmuitas nodoklis saskaņā ar Kodeksa 122. panta a) punkta pirmo ievilkumu, ir uzskaitīti 75. pielikumā. 2. Ja kompensācijas produkti, izņemot 1. punktā minētajā uzskaitījumā minētos, ir iznīcināti, tie traktējami tāpat kā atpakaļizvestie. 549. pants 1. Ja kompensācijas produkti vai preces nemainītā veidā nodod kādai no neuzlikšanas procedūrām vai ieved I kontroles tipa brīvajā zonā 799. panta nozīmē vai brīvajā noliktavā, vai novieto II kontroles tipa brīvajā zonā 799. panta nozīmē, tā ka līdz ar to iespējams slēgt procedūru, dokumentos un uzskaites datos, kas izmantoti minētajā muitas apstiprinātajā apstrādē vai izmantošanā, vai to aizstājējos ir viens no šiem apzīmējumiem: - Mercancías PA/S, - AF/S-varer, - AV/S-Waren, - Εμπορεύματα ET/A, - IP/S goods, - Marchandises PA/S, - Merci PA/S, - AV/S-goederen, - Mercadorias AA/S, - SJ/S-tavaroita, - AF/S-varor. 2. Ja ievedpreces, kas nodotas procedūrai, skar īpaši tirdzniecības politikas pasākumi, kas arvien vēl piemērojami brīdī, kad preces nemainītā veidā vai kā kompensācijas produkti tiek nodotas vienai no neuzlikšanas procedūrām vai ievestas I kontroles tipa brīvajā zonā 799. panta nozīmē vai brīvajā noliktavā, vai novietotas II kontroles tipa brīvajā zonā 799. panta nozīmē, 1. punktā minētajam apzīmējumam pievienojams vēl šāds: - Política comercial, - Handelspolitik, - Handelspolitik, - Εμπορική πολιτική, - Commercial policy, - Politique commerciale, - Politica commerciale, - Handelspolitiek, - Politica comercial, - Kauppapolitiikka, - Handelspolitik. 5. iedaļa Noteikums par nodokļu atmaksas sistēmas darbību 550. pants Ja preces nodokļu atmaksas sistēmā nodod muitas apstiprinātai apstrādei vai izmantošanai, kā minēts 549. panta 1. punktā, attiecīgais apzīmējums ir šāds: - Mercancías PA/R, - AF/T-varer, - AV/R-Waren, - Εμπορεύματα ET/E, - IP/D goods, - Marchandises PA/R, - Merci PA/R, - AV/T-goederen, - Mercadorias AA/D, - SJ/T-tavaroita, - AF/R-varor. 4. NODAĻA Pārstrāde muitas kontrolē 551. pants 1. Kārtība pārstrādei muitas kontrolē piemērojama precēm, kuru apstrādē rodas produkti, kam piemērojams zemāks ievedmuitas nodoklis nekā ievedprecēm. Minēto kārtību piemēro arī precēm, ar kurām izdarāmas darbības, kas nodrošina to atbilstību tehniskajām prasībām laišanai brīvā apgrozībā. 2. 542. panta 1. un 2. punktu piemēro pēc analoģijas. 3. Brīvai apgrozībai deklarējamo pārstrādes produktu muitas vērtības noteikšanai deklarētājs var izraudzīties kādu no Kodeksa 30. panta 2. punkta a), b) vai c) apakšpunktā minētajiem paņēmieniem vai ievedpreču muitas vērtībai pieskaitīt pārstrādes izmaksas. 552. pants 1. Attiecībā uz 76. pielikuma A daļā minēto veidu precēm un darbībām saimnieciskie nosacījumi uzskatāmi par izpildītiem. Citu veidu precēm un darbībām saimnieciskos nosacījumus pārbauda. 2. Attiecībā uz 76. pielikuma B daļā minētajā precēm un darbībām saimnieciskos nosacījumus pārbauda Komitejā. Piemēro 504. panta 3. un 4. punktu. 5. NODAĻA Pagaidu ievešana 1. iedaļa Vispārīgi noteikumi 553. pants 1. Dzīvnieki, ja vien to tirdznieciskā vērtība nav neliela, kas atskrējuši procedūrai nodotiem dzīvniekiem, uzskatāmi par ārpuskopienas precēm un paši nododami šai procedūrai. 2. Muitas dienests gādā par to, lai kopējais laiks, kādu preces paliek pakļautas procedūrai vienam un tam pašam nolūkam un uz viena un tā paša turētāja atbildību, nepārsniegtu 24 mēnešus, pat ja procedūra slēgta, nododot preces citai neuzlikšanas procedūrai un pēc tam no jauna nododot pagaidu ievešanai. Bet tās var pēc turētāja lūguma šo termiņu ar saviem nosacījumiem pagarināt par tādu laiku, kādu preces nelieto. 3. Kodeksa 140. panta 3. punkta vajadzībām ārkārtēji apstākļi nozīmē jebkuru notikumu, kura rezultātā preces jāizmanto ilgāk, lai sasniegtu pagaidu ievešanas darbības mērķi. 4. Procedūrai nodotajām precēm jāpaliek vienā un tajā pašā stāvoklī. Pieļaujama remontēšana un apkope, to skaitā profilakse un regulēšana un pasākumi preču konservācijai vai atbilstībai tehniskajām prasībām, lai tās varētu izmantot procedūrā. 554. pants Pagaidu ievešana ar pilnīgu atbrīvojumu no ievedmuitas nodokļa (še turpmāk — "pilnīgs atbrīvojums no ievedmuitas nodokļa") atļaujams tikai saskaņā ar 555.–578. pantu. Pagaidu ievešanu ar daļēju atbrīvojumu no ievedmuitas nodokļa nepiešķir patērējamām precēm. 2. iedaļa Nosacījumi pilnīgai atbrīvošanai no ievedmuitas nodokļa 1. apakšiedaļa Pārvadāšanas veids 555. pants 1. Šajā apakšiedaļā: "komerciāla izmantošana" nozīmē transportlīdzekļa izmantošanu personu vai preču pārvadāšanai par atlīdzību vai saistībā ar uzņēmuma saimniecisko darbību; "privāta izmantošana" nozīmē transportlīdzekļa izmantošanu, kas nav komerciāla; "iekšējā satiksme" nozīmē Kopienas muitas teritorijā uzņemtu personu vai preču pārvadāšanu nogādāšanai uz kādu vietu šajā pašā teritorijā. 2. Transportlīdzekļa jēdzienā ietilpst parastās rezerves detaļas, piederumi un iekārtas, kas ir tam līdzi. 556. pants Pilnīgs atbrīvojums no ievedmuitas nodokļa piešķirams paliktņiem. Procedūra izpildāma arī tad, ja tiek izvesti vai atpakaļizvesti viena un tā paša veida un būtībā vienādas vērtības paliktņi. 557. pants 1. Pilnīgs atbrīvojums no ievedmuitas nodokļa piešķirams konteineriem, ja tie ir ilglaicīgi marķēti piemērotā un labi saskatāmā vietā ar šādu informāciju: a) īpašnieka vai uzņēmēja personība, ko atklāj vārds un uzvārds vai iedibināts apzīmējums, izņemot simbolus, piemēram, emblēmas un karogus; b) izņemot maināmos konteinerus, ko izmanto kombinētajos auto un dzelzceļa pārvadājumos, — īpašnieka vai uzņēmēja dotās konteinera pazīšanas zīmes un numuri; tā pašmasa, to skaitā visas pastāvīgās iekārtas; c) izņemot konteinerus pārvadājumiem pa gaisu — valsts, kurai konteiners pieder, kas parādīta ar pilnu nosaukumu vai ISO divburtu valsts kodu, kurš noteikts starptautiskajā standartā ISO 3166 vai 6346, vai ar pazīšanas iniciāļiem, kurus starptautiskajā satiksmē izmanto transportlīdzekļa reģistrācijas valsts apzīmēšanai, vai ar cipariem, ja izmanto kombinēto auto un dzelzceļa pārvadājumu maināmos konteinerus; Ja atļaujas pieteikums tiek iesniegts saskaņā ar 497. panta 3. punkta c) apakšpunktu, konteinerus kontrolē persona, kas ir pārstāvēta Kopienas muitas teritorijā un var katrā laikā sniegt ziņas par to atrašanās vietu un datus par procedūras uzsākšanu un slēgšanu. 2. Konteinerus pirms to atpakaļizvešanas drīkst izmantot iekšējā satiksmē. Tomēr, uzturoties kādā dalībvalstī, tos drīkst izmantot vienreiz, lai pārvestu iekrautās preces nolūkā tās izkraut tās pašas dalībvalsts teritorijā, ja pretējā gadījumā tām brauciens šajā teritorijā būtu jāizdara tukšā. 3. Saskaņā ar 1994. gada 21. janvāra Ženēvas Konvenciju par muitas formalitātēm starptautiskajos pārvadājumos izmantojamiem koplietošanas konteineriem, kas apstiprināta ar Padomes Lēmumu 95/137/EK [9], muitas dienests atļauj procedūru slēgt, ja tiek izvesti vai izvesti atpakaļ viena tipa un vienas vērtības konteineri. 558. pants 1. Pilnīgu atbrīvojumu no ievedmuitas nodokļa piešķir auto, dzelzceļa, gaisa, jūras un iekšzemes ūdensceļu transporta līdzekļiem, ja: a) tie ir ārpus Kopienas muitas teritorijas reģistrēti ārpus šās teritorijas reģistrētas personas vārdā; ja transportlīdzeklis nav reģistrēts, iepriekš minēto nosacījumu var izskatīt par izpildītu, ja tas pieder personai, kas reģistrēta ārpus Kopienas muitas teritorijas; b) tos izmanto persona, kura reģistrēta ārpus šās teritorijas, neierobežojot 559., 560. un 561. pantu; un c) komerciālas izmantošanas gadījumā, izņemot dzelzceļa transporta līdzekļus, tos izmanto vienīgi pārvadājumam, kas sākas vai beidzas ārpus Kopienas muitas teritorijas; tos tomēr var izmantot iekšējā satiksmē, ja to paredz spēkā esošie noteikumi transporta jomā, jo īpaši par iebraukšanu un pārvadājumiem. 2. Ja 1. punktā minētu transportlīdzekli profesionāls nomas uzņēmums, kas reģistrēts Kopienas muitas teritorijā, iznomā tālāk personai, kas reģistrēta ārpus šās teritorijas, tas jāizved atpakaļ astoņās dienās pēc līguma stāšanās spēkā. 559. pants Personas, kuras reģistrētas Kopienas muitas teritorijā, izmanto pilnīgu atbrīvojumu no ievedmuitas nodokļa, ja: a) transporta līdzeklis ir nodots šādu personu rīcībā saskaņā ar vienošanos, pēc kuras katrs tīkls var izmantot pārējo tīklu ritošo sastāvu tāpat kā savējo; b) piekabe ir piekabināta autotransporta līdzeklim, kurš reģistrēts Kopienas muitas teritorijā; c) transporta līdzekli izmanto sakarā ar ārkārtēju situāciju un tā izmantošana nepārsniedz piecas dienas; vai d) transportlīdzekli izmanto profesionāls nomas uzņēmums nolūkā to izvest atpakaļ termiņā, kas nepārsniedz piecas dienas. 560. pants 1. Fiziskas personas, kas reģistrētas Kopienas muitas teritorijā, izmanto pilnīgu atbrīvojumu no ievedmuitas nodokļa, ja tās atsevišķā gadījumā privātā kārtā transportlīdzekli lieto pēc reģistrācijas turētāja norādījuma un ja šis turētājs lietošanas laikā atrodas muitas teritorijā. Šādas personas arī izmanto pilnīgu atbrīvojumu tāda transportlīdzekļa privātai lietošanai, kas noīrēts ar rakstveida līgumu atsevišķam gadījumam: a) lai atgrieztos savā dzīvesvietā Kopienā; b) lai izbrauktu no Kopienas; vai c) ja to vispārīgi atļauj attiecīgās muitas pārvaldes. 2. Transportlīdzekli izved atpakaļ vai nodod atpakaļ nomas uzņēmumam, kas reģistrēts Kopienas muitas teritorijā, šādā laikā: a) piecās dienās pēc līguma stāšanās spēkā 1. punkta a) apakšpunktā minētajā gadījumā; b) astoņās dienās pēc līguma stāšanās spēkā 1. punkta c) apakšpunktā minētajā gadījumā. Transportlīdzekli izved atpakaļ divās dienās pēc līguma stāšanās spēkā 1. punkta b) apakšpunktā minētajā gadījumā. 561. pants 1. Pilnīgu atbrīvojumu no ievedmuitas nodokļa piešķir tad, ja transportlīdzeklis jāreģistrē ar pagaidu numuru Kopienas muitas teritorijā nolūkā to izvest atpakaļ kādas šādas personas vārdā: a) ārpus šās teritorijas reģistrētas personas vārdā; b) šajā teritorijā reģistrētas fiziskas personas vārdā, ja attiecīgā persona gatavojas pārcelt pastāvīgo dzīvesvietu kaut kur ārpus šās teritorijas. Gadījumā, kas minēts b) apakšpunktā, transportlīdzeklis jāizved trijos mēnešos no reģistrācijas dienas. 2. Pilnīgu atbrīvojumu no ievedmuitas nodokļa piešķir tad, ja transportlīdzekli komerciāli vai privāti izmanto fiziska persona, kas ir reģistrēta Kopienas muitas teritorijā un ir darbā pie transportlīdzekļa īpašnieka, kurš reģistrēts ārpus šās teritorijas, vai ir kā citādi īpašnieka pilnvarota. Privātai lietošanai jābūt paredzētai darba līgumā. Muitas dienests var ierobežot transportlīdzekļa pagaidu ievešanu regulāras izmantošanas gadījumā. 3. Izņēmuma gadījumā pilnīgu atbrīvojumu no ievedmuitas nodokļa var piešķirt tad, ja transportlīdzekli ierobežotu laiku komerciāli lieto personas, kas reģistrētas Kopienas muitas teritorijā. 562. pants Neierobežojot citus īpašus noteikumus, noslēgšanas termiņi ir šādi: a) dzelzceļa transporta līdzekļiem — 12 mēneši; b) komerciāli izmantojamiem transporta līdzekļiem, kas nav dzelzceļa transporta līdzekļi — laiks, kas vajadzīgs pārvadājumu izdarīšanai; c) privāti izmantojamiem autotransporta līdzekļiem: - studentiem — laiks, ko students pavada Kopienas muitas teritorijā vienīgi studiju nolūkā, - personām, kas ir komandējumā uz noteiktu laiku — laiks, ko šī persona pavada Kopienas muitas teritorijā vienīgi komandējuma uzdevumu izpildes nolūkā, - citos gadījumos, to skaitā attiecībā uz jājamdzīvniekiem vai vilcējdzīvniekiem un to vilktajiem pajūgiem — seši mēneši; d) privāti izmantojamiem transporta līdzekļiem — seši mēneši; e) privāti izmantojamiem jūras un iekšzemes ūdeņu transporta līdzekļiem — 18 mēneši. 2. apakšiedaļa Ceļotāju vestie priekšmeti personiskai lietošanai un sporta piederumi; jūrnieku iedzīve 563. pants Pilnīgs atbrīvojums no ievedmuitas nodokļa piešķirams ceļotājiem, kuri samērīgā daudzumā ieved braucienam vajadzīgus priekšmetus personiskai lietošanai un sporta piederumus, kā noteikts 236. panta A daļas 1. punktā. 564. pants Pilnīgs atbrīvojums no ievedmuitas nodokļa piešķirams jūrnieku iedzīves priekšmetiem šādos gadījumos: a) ja tos izmanto kuģī, kas kursē starptautiskā jūras satiksmē; b) ja tie ir izkrauti no šāda kuģa un komanda uz laiku tos lieto krastā; c) ja tos šāda kuģa komanda izmanto kultūras vai sabiedriskās iestādēs, ko apsaimnieko bezpeļņas organizācijas, vai svētnīcās, kur jūrniekiem notur regulārus dievkalpojumus. 3. apakšiedaļa Materiāli glābšanas darbiem; medicīniskas, ķirurģiskas un laboratoriju iekārtas; dzīvnieki; priekšmeti lietošanai pierobežā 565. pants Pilnīgu atbrīvojumu no ievedmuitas nodokļa piešķir materiāliem, kas paredzēti glābšanas darbiem, ja tos izmanto sakarā ar pasākumiem katastrofu seku mazināšanai vai līdzīgās situācijās, kas skar Kopienas muitas teritoriju, un ir domāti valsts organizācijām vai kompetento iestāžu apstiprinātām organizācijām. 566. pants Pilnīgu atbrīvojumu no ievedmuitas nodokļa piešķir medicīnas, ķirurģijas un laboratorijas iekārtām, ko sūta, aizdodot pēc slimnīcas vai citas medicīnas iestādes lūguma, kurai šādas iekārtas ir steidzami vajadzīgas, lai kompensētu savu iekārtu nepietiekamību, un ja tās domātas izmeklēšanai vai ārstēšanai. 567. pants Pilnīgu atbrīvojumu no ievedmuitas nodokļa piešķir dzīvniekiem, kas pieder personai, kura reģistrēta ārpus Kopienas muitas teritorijas. To piešķir šādām precēm, kas paredzētas darbībām, lai piemērotos pierobežas zonas īpatnībām, kas definētas spēkā esošajos noteikumos: a) iekārtas, kas pieder personai, kura reģistrēta pierobežas zonā, kas pieguļ pagaidu ievešanas pierobežas zonai, un kuras izmanto persona, kas reģistrēta šajā piegulošajā pierobežas zonā; b) preces, ko šādā pierobežas zonā ar publisku iestāžu ziņu izmanto infrastruktūras izbūvei, remontam vai apkopei. 4. apakšiedaļa Skaņas, attēla vai datu nesēji, reklāmas materiāli; aroda piederumi; mācību materiāli un zinātnes inventārs 568. pants Pilnīgu atbrīvojumu no ievedmuitas nodokļa piešķir precēm: a) kurās ir skaņas, attēla vai datu apstrādes informācija, kas vajadzīga iepazīstināšanai pirms komercializācijas, vai par brīvu, vai domātas apgādāšanai ar skaņu celiņu, dublēšanai vai pavairošanai; vai b) ko izmanto vienīgi reklāmas vajadzībām. 569. pants 1. Pilnīgu atbrīvojumu no ievedmuitas nodokļa piešķir, ja aroda piederumi: a) pieder personai, kas reģistrēta ārpus Kopienas muitas teritorijas; b) tos ieved persona, kas reģistrēta ārpus Kopienas muitas teritorijas, vai īpašnieka darbinieks, kas var būt reģistrēts Kopienas muitas teritorijā; un c) tos izmanto ievedējs vai viņa uzraudzībā, izņemot audiovizuālo kopražojumu gadījumus. 2. Pilnīgu atbrīvojumu no ievedmuitas nodokļa nepiešķir, ja iekārtas jāizmanto preču rūpnieciskai ražošanai vai iepakošanai vai, izņemot darba rīkus, dabas resursu izmantošanai, ēku celtniecībai, remontam vai apkopei vai zemes virskārtas pārvietošanai un tamlīdzīgiem pasākumiem. 570. pants Pilnīgu atbrīvojumu no ievedmuitas nodokļa piešķir, ja mācību materiāli un zinātnes inventārs: a) pieder personai, kura ir reģistrēta ārpus Kopienas muitas teritorijas; b) to ieved publiska vai privāta pēc būtības bezpeļņas zinātnes, mācību vai arodizglītības iestāde, un tas tiek izmantots vienīgi mācīšanas, arodizglītības vai zinātniskas pētniecības vajadzībām uz savu atbildību; c) to ieved samērīgā daudzumā, ņemot vērā ievešanas mērķi; un d) tos neizmanto klaji komerciāliem nolūkiem. 5. pakšiedaļa Tara; veidnes, formas, sagataves, rasējumi, skices, mērinstrumenti, kontroles un testēšanas rīki un tamlīdzīgi priekšmeti; īpaši rīki un instrumenti; preces pārbaudēm un pārbaudāmās preces; paraugi; aizstājoši ražošanas līdzekļi 571. pants Pilnīgs atbrīvojums no ievedmuitas nodokļa piešķirams tarai, kura: a) ja ievesta ar ievietoto preci, ir paredzēta atpakaļizvešanai tukšā vai pilnā veidā; b) ja ievesta tukša, ir paredzēta atpakaļizvešanai pilnā veidā. Tara nav izmantojama iekšējos pārvadājumos, ja vien nav domāts tajā izvest preces. Ja tara ievesta ar iesaiņotajām precēm, aizliegumu piemēro tikai no preces izsaiņošanas brīža. 572. pants 1. Pilnīgu atbrīvojumu no ievedmuitas nodokļa piešķir, ja veidnes, formas, sagataves, rasējumi, skices, mērinstrumenti, kontroles un testēšanas rīki un tamlīdzīgi priekšmeti: a) pieder personai, kas reģistrēta ārpus Kopienas muitas teritorijas; un b) tos izmanto ražošanai persona, kas ir reģistrēta Kopienas muitas teritorijā, un vismaz 75 % produkcijas, kas saražota ar minētajiem priekšmetiem. 2. Pilnīgu atbrīvojumu no ievedmuitas nodokļa piešķir īpašiem rīkiem un instrumentiem, ja šīs preces: a) pieder personai, kas ir reģistrēta ārpus Kopienas muitas teritorijas; un b) tie ir nodoti bezatlīdzības lietošanā personai, kas ir reģistrēta Kopienas muitas teritorijā, tādu preču izgatavošanai, ko pilnīgi jāizved. 573. pants Pilnīgu atbrīvojumu no ievedmuitas nodokļa piešķir šādām precēm: a) precēm, kas kalpo izmēģinājumiem, eksperimentiem vai demonstrējumiem; b) ievestām precēm, ar kurām izdara pieņemšanas pārbaudes sakarā ar pirkuma līgumu, kurā ir noteikumi par pieņemšanas pārbaudēm, un ja šīm pārbaudēm ir apmierinošs rezultāts; c) precēm, ko izmanto izmēģinājumos, eksperimentos vai demonstrējumos bez finansiāla ieguvuma. Attiecībā uz b) punktā minētajām precēm slēgšanas termiņš ir seši mēneši. 574. pants Pilnīgu atbrīvojumu no ievedmuitas nodokļa piešķir paraugiem, kurus ieved samērīgos daudzumos un izmanto tikai izstādīšanai vai izrādīšanai Kopienas muitas teritorijā. 575. pants Pilnīgu atbrīvojumu no ievedmuitas nodokļa piešķir tad, ja piegādātājs vai remontētājs uz laiku klienta rīcībā ir nodevis aizstājējus ražošanas līdzekļus līdz līdzīgu preču piegādei vai saremontēšanai. Slēgšanas termiņš ir seši mēneši. 6. apakšiedaļa Preces sarīkojumiem vai pārdošanai 576. pants 1. Pilnīgu atbrīvojumu no ievedmuitas nodokļa piešķir precēm, kas izstādāmas vai izrādāmas publiskos sarīkojumos, kuri nav organizēti tikai preču tirdzniecībai, vai kas šādos sarīkojumos iegūtas no precēm, kuras nodotas procedūrai. Izņēmuma gadījumā kompetentais muitas dienests var ļaut izmantot procedūru citiem pasākumiem. 2. Pilnīgu atbrīvojumu no ievedmuitas nodokļa piešķir precēm, kuras ved apstiprināt, ja tās nav iespējams ievest kā paraugus un nosūtītājs no savas puses vēlas preces pārdot, bet saņēmējs var izlemt par to pirkšanu pēc apskates. Slēgšanas termiņš ir divi mēneši. 3. Pilnīgu atbrīvojumu no ievedmuitas nodokļa piešķir šādām precēm: a) mākslas darbiem, kolekciju priekšmetiem un senlietām, kas definētas Direktīvas 77/388/EEK I pielikumā un ko ieved izstādēm, kur tās iespējams pārdot; b) precēm, kas nav no jauna saražotas un ko ieved pārdošanai izsolē. 7. apakšiedaļa Rezerves detaļas, piederumi un iekārtas; citas preces 577. pants Pilnīgu atbrīvojumu no ievedmuitas nodokļa piešķir tad, ja rezerves detaļas, piederumus un iekārtas izmanto remontēšanai un apkopei, to skaitā procedūrai nodoto preču profilaksei, regulēšanai un konservēšanai. 578. pants Pilnīgu atbrīvojumu no ievedmuitas nodokļa var piešķirt tad, ja preces, kuras nav minētas 556.–577. pantā vai neatbilst šo pantu nosacījumiem, ieved: a) atsevišķā gadījumā un uz laiku, kas nepārsniedz trīs mēnešus; vai b) konkrētās situācijās bez saimnieciskām sekām. 3. iedaļa Noteikumi par procedūras norisi 579. pants Ja priekšmeti personiskai lietošanai, sporta vajadzībām ievestas preces vai transportlīdzekļi tiek deklarēti nodošanai procedūrai mutvārdos vai ar kādu citu aktu, muitas dienests var pieprasīt rakstveida deklarāciju, ja runa ir par lielu ievedmuitas nodokļa summu vai pastāv nopietns risks, ka netiks izpildīti ar procedūru saistītie pienākumi. 580. pants 1. Deklarācijas par nodošanu procedūrai, izmantojot ATA/CPD karnetes, pieņem, ja tās izdevusi līdzdalības valsts un vizējusi un garantējusi apvienība, kas ietilpst starptautiskā galvojumu ķēdē. Ja divpusējos vai daudzpusējos līgumos nav noteikts citādi, "līdzdalības valsts" ir ATA Konvencijas vai Stambulas Konvencijas līgumslēdzēja puse, kura akceptējusi Muitas sadarbības padomes 1992. gada 25. jūnija ieteikumus par ATA karnetes un CPD karnetes pieņemšanu pagaidu ievešanas procedūrai. 2. 1. punkts ir spēkā tikai tad, ja ATA/CPD karnetes: a) attiecas uz precēm un lietošanu, ko aptver šīs konvencijas vai līgumi; b) tām ir muitas dienesta apstiprinājums attiecīgajā vāka lappuses daļā; un c) tās ir derīgas visā Kopienas muitas teritorijā. ATA/CPD karneti uzrāda Kopienas muitas teritorijas ievešanas muitas iestādē, izņemot gadījumus, kad šī iestāde nespēj pārbaudīt procedūras nosacījumu izpildi. 3. 454., 455. un 458.–461. pantu pēc analoģijas piemēro precēm, kuras nodotas procedūrai un uz kurām attiecas ATA karnetes. 581. pants 1. Neierobežojot īpašās galvojumu sistēmas ATA/CPD karnetēm, nodošana procedūrai ar rakstveida deklarāciju var notikt, ja tiek sagādāts nodrošinājums, izņemot 77. pielikumā minētos gadījumus. 2. Lai atvieglinātu procedūras uzraudzību, muitas dienests var prasīt, lai tiktu vesta uzskaite. 582. pants 1. Ja preces, kas nodotas procedūrai saskaņā ar 576. pantu, tiek atlaistas līdz ar laišanu brīvā apgrozībā, parāda apmēru nosaka pēc šīm precēm piemērotiem aprēķinu elementiem brīdī, kad tiek pieņemta deklarācija par brīvu apgrozību. Ja preces, kas nodotas procedūrai saskaņā ar 576. pantu, tiek laistas tirgū, uzskata, ka tās ir uzrādītas muitai, ja tās ir deklarētas laišanai brīvā apgrozībā pirms slēgšanas termiņa beigām. 2. Lai varētu slēgt procedūru attiecībā uz precēm, kas minētas 576. panta 1. punktā, to patērēšana, iznīcināšana vai izdalīšana bez atlīdzības sarīkojuma publikai uzskatāma par atpakaļizvešanu, ja vien to daudzums atbilst sarīkojuma raksturam, apmeklētāju skaitam un turētāja dalības apjomam. Pirmā daļa neattiecas uz alkoholiskiem dzērieniem, tabakas precēm un degvielu. 583. pants Ja preces, uz kurām attiecas procedūra, nodod kādai no neuzlikšanas procedūrām vai novieto I kontroles tipa brīvajā zonā 799. panta nozīmē vai brīvajā noliktavā vai novieto II kontroles tipa brīvajā zonā 799. panta nozīmē, lai varētu noslēgt pagaidu ievešanu, dokumentos, kas nav ATA/CPD karnetes vai minētās muitas apstiprinātas apstrādes vai izmantošanas uzskaites dokumenti vai to aizstājēji, jābūt kādam no šiem apzīmējumiem: - Mercancías IT, - MI-varer, - VV-Waren, - Εμπορεύματα ΠΕ, - ΤA goods, - Marchandises ΑΤ, - Merci ΑΤ, - TI-goederen, - Mercadorias IT, - VM-tavaroita, - TI-varor. 584. pants Procedūra tiek noslēgta arī dzelzceļa transportlīdzekļiem, kurus izmanto kopīgi pēc vienošanās, ja izved vai izved atpakaļ tāda paša veida vai tādas pašas vērtības dzelzceļa transportlīdzekļus kā tie, kas bijuši nodoti tādas personas rīcībā, kura reģistrēta Kopienas muitas teritorijā. 6. NODAĻA Izvešana pārstrādei 1. iedaļa Papildu nosacījumi atļaujas došanai 585. pants 1. Izņemot gadījumus, kad ir liecības par pretējo, Kopienas pārstrādātāju būtiskās intereses nav uzskatāmas par smagi aizskartām. 2. Ja atļaujas pieteikumu iesniedz persona, kas izved pagaidu izvešanas preces, bet nav paredzējusi pārstrādes darbības, muitas dienests pēc apliecinošiem dokumentiem iepriekš izskata nosacījumus, kas izklāstīti Kodeksa 147. panta 2. punktā. Pēc analoģijas piemēro 503. un 504. pantu. 586. pants 1. Atļaujā nosaka līdzekļus un paņēmienus, ar kuriem var noteikt, ka kompensācijas produkti ir radušies pagaidu izvešanas preču pārstrādē, vai pārbaudīt, ka ir izpildīti nosacījumi standarta apmaiņas sistēmas izmantošanai. Starp šiem līdzekļiem un paņēmieniem var būt 104. pielikumā parādītā informācijas dokumenta izmantošana un uzskaites datu izpēte. 2. Ja apstrādes raksturs neļauj noteikt, ka kompensācijas produkti saražoti no pagaidu izvešanas precēm, atļauju pietiekami pamatotos gadījumos tomēr var dot, ja pieteikuma iesniedzējs var pietiekami garantēt, ka precēm, kuras izmantotas apstrādē, ir tāds pats astoņciparu KN kods, komerciālā kvalitāte un tehniskie parametri kā pagaidu izvešanas precēm. Atļaujā jābūt procedūras izmantošanas nosacījumiem. 587. pants Ja procedūru pieprasa remontēšanai, pagaidu izvešanas precēm jābūt saremontējamām, un procedūru neizmanto preču tehniskās efektivitātes uzlabošanai. 2. iedaļa Noteikumi par procedūras norisi 588. pants 1. Atļaujā nosaka slēgšanas termiņu. Ja apstākļi atļauj, šo termiņu pēc sākotnējā termiņa paiešanas var pagarināt. 2. Piemēro Kodeksa 157. panta 2. punktu, arī pēc sākotnējā termiņa paiešanas. 589. pants 1. Deklarāciju par pagaidu izvešanas preču nodošanu procedūrai iesniedz saskaņā ar noteikumiem par izvešanu. 2. Iepriekšējas ievešanas gadījumā deklarācijai par brīvu apgrozību pievienotajos dokumentos iekļauj atļaujas kopiju, ja vien šāda atļauja tiek piemērota saskaņā ar 497. panta 3. punkta d) apakšpunktu. Pēc analoģijas piemēro 220. panta 3. punktu. 3. iedaļa Noteikumi par nodokļa atvieglojuma aprēķināšanu 590. pants 1. Aprēķinot atskaitāmo summu, neievēro antidempinga nodokļus un kompensācijas nodokļus. Uzskata, ka ir iekļauti kompensācijas blakusprodukti atkritumu, lūžņu, atlieku, atgriezumu un pārpalikumu veidā. 2. Nosakot vērtību pagaidu izvešanas precēm saskaņā ar vienu no Kodeksa 151. panta 2. punkta otrajā daļā minētajām metodēm, iekraušanas, pārvadāšanas un apdrošināšanas izmaksas sakarā ar pagaidu izvešanas precēm līdz vietai, kur notikusi apstrāde vai pēdējā apstrādes darbība, neiekļauj: a) pagaidu izvešanas preču vērtību, kas jāņem vērā, nosakot kompensācijas produktu muitas vērtību saskaņā ar Kodeksa 32. panta 1. punkta b) apakšpunkta i) nodalījumu; vai b) apstrādes izmaksās, ja pagaidu izvešanas preču vērtību nevar noteikt saskaņā ar Kodeksa 32. panta 1. punkta b) apakšpunkta i) nodalījumu. Kraušanas, pārvadāšanas un apdrošināšanas izmaksas sakarā ar apstrādes precēm no vietas, kur notikusi apstrāde vai pēdējā apstrādes darbība, līdz vietai, kur tās nonāk Kopienas muitas teritorijā, iekļaujamas apstrādes izmaksās. Kraušanas, pārvadāšanas un apdrošināšanas izmaksās ietilpst: a) komisijas maksa un māklera pakalpojumi, izņemot komisijas maksu par pirkumu; b) tvertnes, kas nav pagaidu izvešanas preču sastāvdaļas; c) iesaiņojuma izmaksas, ieskaitot darbu un materiālu; d) apstrādes izmaksas sakarā ar preču pārvadāšanu. 591. pants Pēc lūguma piešķirams daļējs atbrīvojums no ievedmuitas nodokļa, par bāzi nodokļa vērtībai ņemot apstrādes izmaksas. Izņemot nekomerciāla rakstura preces, pirmā daļa nav spēkā, ja brīvā apgrozībā ar nulles nodokļa likmi laistas pagaidu izvešanas preces, kurām nav Kopienas izcelsmes Kodeksa II sadaļas 2. nodaļas 1. iedaļas nozīmē. 592. pants Ja uzņēmumi bieži izpilda apstrādes darbības ar atļauju, kura neattiecas uz remontēšanu, muitas dienests var pēc turētāja lūguma noteikt caurmēra nodokļa likmi, kas piemērojam visām šīm darbībām (kopējā atlaišana). Šo likmi nosaka katram laikposmam, kas nav garāks par divpadsmit mēnešiem, un provizoriski piemēro kompensācijas produktiem, kas šajā laikā laisti brīvā apgrozībā. Katra laikposma beigās muitas dienests izdara finanšu aprēķinus un attiecīgos gadījumos piemēro Kodeksa 220. panta 1. punkta vai 236. panta noteikumus. Kodeksa 29.–35. pants pēc analoģijas piemērojams apstrādes izmaksām, kurās neņem vērā pagaidu izvešanas preces." 29. II daļas V sadaļas 1. nodaļu (799.–840. pants) aizstāj ar šādu: "I NODAĻA Brīvās zonas un brīvās noliktavas 1. iedaļa 2. un 3. iedaļai kopīgi noteikumi 1. apakšiedaļa Jēdzieni un vispārīgi noteikumi 799. pants "I kontroles tips" ir kontrole, kas galvenokārt pamatojas uz žoga esamību; "II kontroles tips" ir kontrole, kas galvenokārt pamatojas uz formalitātēm, ko izpilda atbilstīgi muitas noliktavas procedūras prasībām; "uzņēmējs" ir katra persona, kas izdara preču glabāšanas, apstrādes, pārstrādes, pārdošanas vai pirkšanas darbību brīvajā zonā vai brīvajā noliktavā. 800. pants Jebkura persona var iesniegt pieteikumu dalībvalstu pilnvarotam muitas dienestam, lai kāda daļa no Kopienas muitas teritorijas tiktu atzīta par brīvo zonu vai lai varētu ierīkot brīvo noliktavu. 801. pants 1. Pieteikums par atļauju būvēt ēku brīvajā zonā iesniedzams rakstveidā. 2. Pieteikumā, kas minēts 1. punktā, norāda, kādai darbībai ēka tiks izmantota, un sniedz citas ziņas, kas ļauj dalībvalstu pilnvarotam muitas dienestam izvērtēt pamatojumu atļaujas piešķiršanai. 3. Kompetentais muitas dienests dod atļauju gadījumos, kad netiek traucēta muitas noteikumu piemērošana. 4. 1., 2. un 3. punkts ir spēkā arī tad, ja tiek pārbūvēta ēka brīvajā zonā vai ēka, kas ir brīvā noliktava. 802. pants Dalībvalstu muitas dienesti sniedz Komisijai šādas ziņas: a) kādas brīvās zonas pastāv un darbojas Kopienā saskaņā ar klasifikāciju 799. pantā; b) kuriem muitas dienestiem uzdots pieņemt 804. pantā minētos pieteikumus. a) un b) apakšpunktā minētās ziņas Komisija publicē Eiropas Kopienu Oficiālā Vēstneša C sērijā. 2. apakšiedaļa Inventāra uzskaites apstiprināšana 803. pants 1. Uzņēmēja darbību veikšanai vajadzīgs muitas dienesta apstiprinājums inventāra uzskaitei, kas minēta: - Kodeksa 176. pantā attiecībā uz I kontroles tipa brīvo zonu vai brīvo noliktavu, - Kodeksa 105. pantā attiecībā uz II kontroles tipa brīvo zonu. 2. Apstiprinājumu izdod rakstveidā. To piešķir tikai personām, kas sagādā visu nodrošinājumu, kas vajadzīgs noteikumu par brīvajām zonām vai brīvajām noliktavām piemērošanai. 804. pants 1. Pieteikums par inventāra uzskaites apstiprināšanu iesniedzams rakstveidā muitas dienestam, kam to uzdevusi dalībvalsts, kurā atrodas šī brīvā zona vai brīvā noliktava. 2. 1. punktā minētajā pieteikumā uzrāda, kādas darbības paredzētas, un šīs ziņas uzskata par paziņojumu, kas minēts Kodeksa 172. panta 1. punktā. Tajā iekļauj: a) sīku iekārtoto vai iekārtojamo inventāra uzskaites dokumentu aprakstu; b) darbībā iesaistīto preču raksturu un statusu muitā; c) attiecīgā gadījumā — muitas procedūru, kurā darbības jāizdara; d) citas ziņas, kas vajadzīgas muitas dienestam, lai nodrošinātu noteikumu pareizu piemērošanu. 2. iedaļa Noteikumi par I kontroles tipa brīvajām zonām un brīvajām noliktavām 1. apakšiedaļa Kontrole 805. pants Žogs ap brīvo zonu ir tāds, kas muitas dienestiem atvieglina uzraudzību ārpus brīvās zonas un neļauj preces no brīvās zonas nelikumīgi izvest. Pirmā daļa pēc analoģijas attiecas arī uz brīvajām noliktavām. Platība tūlīt aiz žoga ir tāda, kas ļauj muitas dienestiem īstenot pietiekamu uzraudzību. Iekļūšana šajā platībā pieļaujama ar minēto dienestu piekrišanu. 806. pants Inventāra uzskaite, ko ved brīvajā zonā vai brīvajā noliktavā, atspoguļo šādus datus: a) dati par marķējumu, identifikācijas numuri, taras vienību skaits un veids, preču daudzums un parastais komerciālais apraksts un — attiecīgā gadījumā — konteinera atšķirības zīmes; b) ziņas, kas ļauj katrā brīdī preces kontrolēt, jo īpaši to atrašanās vietu, muitas apstiprināto apstrādi vai izmantošanu, kurā tās nodotas pēc glabāšanas brīvajā zonā vai brīvajā noliktavā, vai to pārvietošanu atpakaļ uz citu vietu Kopienas muitas teritorijā; c) norāde uz pārvadājuma dokumentu preču nodošanai procedūrai un aizvešanai; d) norāde uz statusu muitā un, attiecīgā gadījumā, norāde uz 812. pantā minēto izziņu par statusu; e) dati par parastajām darbībām ar precēm; f) attiecīgā gadījumā — viens no apzīmējumiem, kas minēti 549., 550. vai 583. pantā; g) ziņas par precēm, uz kurām pie laišanas brīvā apgrozībā vai pagaidu ievešanas neattiektos ievedmuitas nodoklis vai tirdzniecības politikas pasākumi, bet kuru izlietošana vai galamērķis jāpārbauda. Muitas dienesti var dažas no šīm ziņām neprasīt, ja tas neietekmē brīvās zonas vai brīvās noliktavas uzraudzību vai kontroli. Ja tiek vesta uzskaite muitas procedūras vajadzībām, šajā uzskaitē reģistrētās ziņas nav jāatspoguļo inventāra uzskaites dokumentos. 807. pants Ievešanu pārstrādei vai pārstrādi muitas kontrolē attiecībā uz kompensācijas produktiem, pārstrādātajiem produktiem vai precēm nemainītā stāvoklī, kuras atrodas brīvajā zonā vai brīvajā noliktavā, noslēdz ar ierakstu brīvās zonas vai brīvās noliktavas inventāra uzskaites reģistros. Norādi uz šādu ierakstu reģistrē attiecīgi ievešanas pārstrādei vai pārstrādes muitas kontrolē reģistros. 2. apakšiedaļa Pārējie noteikumi par darbību I kontroles tipa brīvajās zonās un brīvajās noliktavās 808. pants Tirdzniecības politikas pasākumi, kas paredzēti Kopienas tiesību aktos, uz ārpuskopienas precēm, kuras novietotas brīvajā zonā vai brīvajā noliktavā, attiecas tikai tiktāl, cik tas skar preču ievešanu Kopienas muitas teritorijā. 809. pants Ja elementi, kas jāņem vērā muitas parāda noteikšanai, jāpiemēro pirms parastajām darbībām ar precēm, kas minētas 72. pielikumā, saskaņā ar 523. pantu var izdot informācijas lapu INF 8. 810. pants Saskaņā ar Regulas (EK) Nr. 800/1999 40. pantu brīvajā zonā vai brīvajā noliktavā var ierīkot provianta noliktavu. 811. pants Izvedot atpakaļ ārpuskopienas preces, kuras nav neizkrautas vai kuras tiek pārkrautas, Kodeksa 182. panta 3. punktā minēto paziņojumu nepieprasa. 812. pants Ja muitas dienesti apstiprina preču Kopienas vai ārpuskopienas statusu saskaņā ar Kodeksa 170. panta 4. punktu, lieto veidlapu, kas atbilst 109. pielikuma paraugam un noteikumiem. Ar šo veidlapu uzņēmējs apstiprina preču Kopienas statusu, ja ārpuskopienas preces tiek deklarētas laišanai brīvā apgrozībā saskaņā ar Kodeksa 173. panta a) punktu, to skaitā gadījumos, kad tiek noslēgta ievešanas pārstrādei procedūra vai procedūra pārstrādei muitas kontrolē. 3. iedaļa Noteikumi par II kontroles tipa brīvajām zonām 813. pants Neierobežojot 1. iedaļas un 814. panta noteikumus, II kontroles tipa brīvajām zonām piemērojami noteikumi par muitas noliktavas procedūru. 814. pants Ja brīvajā zonā tiek novietotas neizkrautas vai tikai pārkrautas preces, izmantojot vietējās muitošanas procedūru, un tās tiek vēlāk, izmantojot šo pašu procedūru, atkārtoti izvestas, muitas dienests var atbrīvot uzņēmēju no pienākuma ziņot kompetentajai muitas iestādei par katru šādu preču atvešanu vai aizvešanu. Kontroles pasākumos šādā gadījumā ievēro situācijas īpatnības. Īslaicīgā preču uzglabāšana sakarā ar šādu pārkraušanu uzskatāma par pārkraušanas sastāvdaļu." 30. 859. pantu groza šādi: a) 6. punktu aizstāj ar šādu: "6. Attiecībā uz precēm pagaidu glabāšanā vai precēm, kas nodotas muitas procedūrai — šo preču aizvešana no Kopienas muitas teritorijas vai ievešana I kontroles tipa brīvajā zonā 799. panta nozīmē vai brīvajā noliktavā bez nepieciešamo formalitāšu nokārtošanas;" b) 9. punktu aizstāj ar šādu: "9. Ievešanā pārstrādei un pārstrādē muitas kontrolē, pārsniedzot termiņu, kas atvēlēts norēķina iesniegšanai, ar noteikumu, ka šis termiņš būtu pagarināts, ja laikus būtu pieprasīts pagarinājums;" c) pievieno šādu 10. punktu: "10. Pārsniedzot termiņu, kas atvēlēts pagaidu aizvešanai no muitas noliktavas, ar noteikumu, ka šis termiņš būtu pagarināts, ja laikus būtu pieprasīts pagarinājums." 31. 10. pielikumu papildina ar šādu pozīciju: "6309 | Valkātas drēbes un citi priekšmeti | Savākšana un saiņošana nosūtīšanai" | 32. 37. pielikuma I sadaļas B daļas 2. punkta f) apakšpunkta aa) nodalījumam pievieno šādu daļu: "Ja atļaujā paredzēts E tipa noliktavai piemērot procedūras, kas noteiktas D tipam, izmanto arī 33. un 47. aili." 33. 37.a pielikumā izdara grozījumus saskaņā ar šīs regulas I pielikumu. 34. 38. pielikumā izdara grozījumus saskaņā ar šīs regulas II pielikumu. 35. 45.a pielikumā izdara grozījumus saskaņā ar šīs regulas III pielikumu. 36. 47.a pielikumā izdara grozījumus saskaņā ar šīs regulas IV pielikumu. 37. 67.–103. pielikumu aizstāj ar šās regulas V pielikuma tekstu (67.–77. pielikums). 38. 105., 106. un 107. pielikumu svītro. 2. pants 1. Šī regula stājas spēkā septītajā dienā pēc publicēšanas Eiropas Kopienu Oficiālajā Vēstnesī. 2. 1. panta 1.–30. un 32.–38. punkts stājas spēkā 2001. gada 1. jūlijā. 3. Atļaujās, kuras piešķir pilnvarota sūtījuma saņēmēja statusu, Regulas (EEK) Nr. 2454/93 408.a pantu ievēro no datuma, par kuru lemj muitas dienesti, un, vēlākais, no 2004. gada 31. marta. Līdz 2004. gada 1. janvārim Komisija izvērtē Regulas (EEK) Nr. 2454/93 408.a panta izpildi saistībā ar tās 367.–371. pantu. Par pamatu izvērtējumam ņems ziņojumu, kas sastādīts, izmantojot dalībvalstu devumu. Uz šā pamata un pēc izskatīšanas komitejā Komisija var lemt, vai un ar kādiem nosacījumiem pirmajā daļā minētais termiņš jāpagarina. Regula uzliek saistības kopumā un ir tieši piemērojama visās dalībvalstīs. Briselē, 2001. gada 4. maijā Komisijas vārdā — Komisijas loceklis Frederik Bolkestein [1] OV L 302, 19.10.1992., 1. lpp. [2] OV L 311, 12.12.2000., 17. lpp. [3] OV L 253, 11.10.1993., 1. lpp. [4] OV L 330, 27.12.2000., 1. lpp. [5] OV L 160, 26.6.1999., 48. lpp. [6] OV L 62, 7.3.1980., 5. lpp. [7] OV L 102, 17.4.1999., 11. lpp. [8] OV L 318, 20.12.1993., 18. lpp. [9] OV L 91, 22.4.1995., 45. lpp. -------------------------------------------------- I PIELIKUMS 37.a pielikuma II sadaļas B punkts tiek izteikts šādi: 1. Datu grupā "Nodrošinājuma norāde" atribūtā NNN paskaidrojumu beigās ievieto šādu tekstu: ""Nodrošinājuma norādes" numuru (NNN) katra vienreizēja nodrošinājuma apzīmēšanai piešķir galvojuma muitas iestāde, un tā uzbūve ir šāda: Lauks | Saturs | Lauka tips | Piemēri | 1 | Pēdējie divi galvojuma pieņemšanas gada cipari (GG) | Divciparu | 97 | 2 | Galvojuma došanas valsts apzīmējums (ISO divburtu valsts kods) | Divburtu | IT | 3 | Individuāls kods akceptēšanai, ko galvojuma muitas iestāde piešķir pa gadiem un pa valstīm | 12 burtu un ciparu | 1234AB788966 | 4 | Kontrolcipars | 1 burta vai cipara | 8 | 5 | Apzīmējums vienreizējam galvojumam ar galvojuma talonu (1 burts un 6 cipari) vai NULL pārējiem nodrošinājuma veidiem | 7 burtu vai ciparu | A001017 | 1. un 2. lauks — kā paskaidrots iepriekš. 3. laukā jāieraksta individuāls kods galvojuma akceptēšanai, ko galvojuma muitas iestāde piešķir pa gadiem un pa valstīm. Valsts pārvaldes iestādes, kuras vēlas NNN iekļaut galvojuma muitas iestādes muitas iestādes norādes numuru, var sava galvojuma muitas iestādes numuram izmantot ne vairāk kā pirmās sešas rakstzīmes. 4. lauks jāaizpilda ar vērtību, kas ir kontrolcipars NNN 1.–3. laukam. Šis lauks ļauj atklāt kļūdu, ja tāda iezagusies NNN pirmajos četros laukos. 5. lauku izmanto vienīgi tad, ja NNN attiecas uz vienreizēju galvojumu ar galvojuma talonu, kas reģistrēts datorizētajā tranzīta sistēmā. Tādā gadījumā šajā laukā jāieraksta galvojuma talona pazīšanas numurs." 2. Datu grupas "Nodrošinājuma norāde" paskaidrojuma tekstu aizstāj ar šādu: "Numurs: 99 Šī datu grupa izmantojama, ja atribūtā "Nodrošinājuma veids" ir kods "0", "1", "2", "4" vai "9"." 3. Datu atribūta "NNN" paskaidrojuma tekstu aizstāj ar šādu: "Veids/garums: an24 Atribūtu izmanto, lai ievadītu nodrošinājuma norādes numuru (NNN), ja atribūtā "Nodrošinājuma veids" ir kods "0", "1", "2", "4" vai "9". Šādā gadījumā nevar izmantot atribūtu "Cita nodrošinājuma norāde"." 4. Datu atribūta "Cita nodrošinājuma norāde" paskaidrojuma tekstu aizstāj ar šādu: "Veids/garums: an..35 Atribūtu izmanto, ja atribūtā "Nodrošinājuma veids" ir citi kodi, nevis "0", "1", "2", "4" vai "9". Šādā gadījumā nevar izmantot atribūtu "NNN"." 5. Datu grupā "Nodrošinājuma norāde" paskaidrojuma tekstu atribūtā "Piekļuves kods" aizstāj ar šādu: "Veids/garums: an4 Atribūtu izmanto, ja ir izmantots atribūts "NNN", pretējā gadījumā šā atribūta izmantošana dalībvalstīm ir fakultatīva. Atkarībā no nodrošinājuma veida to izdod galvojuma muitas iestāde, galvinieks vai principāls, un to izmanto, lai sagādātu noteiktu nodrošinājumu." -------------------------------------------------- II PIELIKUMS 38. pielikuma 52. aili groza šādi: Zem "citi ieraksti" 2. kodam tiek pievienots šāds teksts: "— norāde uz galvojumu — galvojuma muitas iestāde" -------------------------------------------------- III PIELIKUMS 45.a pielikuma II nodaļas A daļas 1. punktā iekļauj šādu pēdējo teikumu:"Arī "MRN" iespiežams svītru koda veidā, izmantojot standarta kodu 128 ar rakstzīmju kopu B." -------------------------------------------------- IV PIELIKUMS 47.a pielikuma 3. punkta otro ievilkumu aizstāj ar šādu: "— izņemot gadījumus, kad galvojuma muitas iestāde un izbraukšanas vietas muitas iestāde apmainās ar ziņām par galvojumu, izmantojot informācijas tehnoloģiju un datortīklus, šo vienreizējo galvojumu var izmantot tikai izbraukšanas vietas muitas iestādē, kura norādīta galvojuma dokumentā;" -------------------------------------------------- V PIELIKUMS " 67. PIELIKUMS PIETEIKUMU UN ATĻAUJU VEIDLAPAS (292., 293., 497. un 505. pants) VISPĀRĪGI NORĀDĪJUMI 1. Paraugu izkārtojums nav saistošs; piem., aiļu vietā dalībvalstis var paredzēt veidlapas ar rindām, un vajadzības gadījumā ailes var palielināt. Toties kārtas numuri un attiecīgais teksts ir obligāti. 2. Dalībvalstis var paredzēt ailes vai rindas valsts iekšējām vajadzībām. Šo aiļu vai rindu kārtas numuram pievieno lielo burtu (piem., 5A). 3. Ailēm ar treknu numuru principā jābūt aizpildītām. Paskaidrojums attiecas uz izņēmumiem. Muitas iestādes var noteikt, ka 5. aile obligāti jāaizpilda tikai tad, ja tiek prasīta vienota atļauja. 4. Piezīmju pielikums atbilstīgi 70. pielikumam satur ievešanas pārstrādei procedūras saimniecisko nosacījumu kodiem. +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ +++++ TIFF +++++ Papildinājums (Ievešanas pārstrādei saimniecisko nosacījumu kodi saskaņā ar 70.